title: Tobias Regner

text: Finaalissa Regner voitti 54,6 prosentin ääniosuudella toisen finalistin, poppia laulavan Mike Leon Groschin. Huhtikuussa 2006 julkaistiin Regnerin debyyttisingle ”I Still Burn” sekä albumi "Straight". Albumin kappaleet tekivät Peter Wright ja Jess Cates, jotka ovat työskennelleet myös Backstreet Boysin kanssa.


title: Vekarat

text: Vekarat! ("Jakers! The Adventures of Piggley Winks tai pelkästään Jakers!") on Daytime Emmyllä palkittu lastenohjelma, joka kertoo Irlannissa asuvista kaveruksista. Vekaroissa Sasu-ukki kertoo lapsenlapsilleen Rasmukselle ja Orakselle lapsuudestaan ja siitä mitä silloin tehtiin. Vekarat puuhaavat paljon ja ratkovat arvoituksia. Jaksojen tapahtuma-ajan kertoo erässä tarinassa näytetty kolikko, jossa on vuosiluku 1946.


title: Pirtti (Kuopio)

text: Pirtti on Kuopion kaupunginosa, joka kuuluu Petosen suuralueeseen. Se sijaitsee noin 10 kilometrin päässä Kuopion keskustasta. Vuoden 2015 alussa kaupunginosan väkiluku oli 5 480.


title: Pirtti (Kuopio)

text: Pirttiin rakennetaan koko ajan uusia asuntoja ja palveluita saaristokaupungin rakentamisen ja laajentumisen myötä. Alueelle sijoittuu noin 300 työpaikkaa (1.1.2008). Alueella sijaitsee Pirtin koulu, joka on rakennettu vuonna 1998 ja jossa on noin hieman yli 500 oppilasta. Myös Aurinkorinteen koulu on Pirtin kaupunginosan alueella.


title: Rautaniemi

text: Rautaniemi on suuri niemi Kuopion eteläosassa. Rautaniemestä keskustaan on matkaa maitse noin 12–13 kilometriä ja 2008 valmistuneen Saaristokadun kautta useita kilometrejä vähemmän. Rautaniemi on pituudeltaan 5 kilometriä. Rautaniemeen rakennetaan uutta asuinaluetta koko ajan. Suurin osa siitä on jo valmistunut.


title: Rautaniemi

text: Rautaniemeen on sijoittunut hieman yli 200 työpaikkaa (1.1.2008).


title: David Batty

text: David Batty (s. 2. joulukuuta 1968 Leeds, Englanti) on englantilainen jalkapalloilija, pelipaikaltaan puolustavampi keskikenttäpelaaja.


title: David Batty

text: Batty muistetaan parhaiten ajastaan Leedsissä, jossa hän teki liigadebyyttinsä marraskuussa 1987 4-2 voitto-ottelussa Swindon Townia vastaan. Leedsissä hän oli voittamassa liigamestaruutta vuonna 1992.


title: David Batty

text: Vuonna 1993 Batty siirtyi Blackburniin, missä hän oli 1995 voittamassa Valioliigan mestaruutta. Hän kuitenkin kieltäytyi ottamasta vastaan mitalia koska piti panostaan joukkueessa liian pienenä. Blackburn Roversin pelatessa Mestareiden liigaa Moskovan Spartakia vastaan pallontavoittelutilanne päättyi pieneen nahisteluun silloisen joukkuetoverin Graeme Le Sauxn kanssa. 1996 Batty siirtyi Newcastleen, missä pelasi kahden kauden ajan ennen paluutaan Leedsiin. Yhteensä Batty edusti Leedsia 256:ssa ottelussa ja teki neljä maalia ennen lopettamistaan vuonna 2004.


title: David Batty

text: Englannin maajoukkueessa Batty pelasi 42 A-maaottelua vuosina 1991–1999. Hän edusti maataan vuoden 1992 EM-kisoissa ja MM-kisoissa 1998.


title: Blindside

text: Blindside on ruotsalainen post-hardcore -yhtye. Se perustettiin vuonna 1994 nimellä "Underfree". Nykyisen nimensä yhtye sai vuonna 1996.


title: Blindside

text: Alkutaival


title: Blindside

text: Heidän ensimmäinen albumi ""Blindside"" julkaistiin vuonna 1997. Se oli suunnattu yhdysvaltalaisille ja keräsikin ansiokkaasti yhdysvaltalaisen rock / metal -yhtye P.O.D.:n kannattajia puoleensa. Tämän ensimmäisen albumin punk-rock-tyyli poikkeaa hyvin paljon heidän myöhemmän tuotantonsa genrestä. ""Blindside"" on kokonaan englanninkielinen lukuun ottamatta ruotsinkielistä "Nära"-kappaletta.


title: Blindside

text: Vuonna 2000 he julkaisivat debyyttialbumia paljon räväkämmän hard-rock tyylisen albumin ""A Thought Crushed My Mind"". Se keräsi ""Blindsiden"" tavoin paljon faneja Yhdysvalloista, mutta todellinen läpimurto jäi vielä odottamaan aikaansa.


title: Blindside

text: Läpimurto


title: Blindside

text: Blindside julkaisi vuonna 2002 seuraavan albuminsa ""Silence"", joka sisälsi muutaman todella kuuman hitin, joita oli mm. "Sleepwalking", "Caught A Glimpse" ja ehkä heidän tunnetuin kappaleensa "Pitiful".


title: Blindside

text: Seuraava albumi ""About a Burning Fire"" (2004) jatkoi menestystarinaa, vaikka se ei aivan yltänytkään edeltäjänsä suosiomäärään. Albumi toi ilmi yhtyeen monipuolisuutta: "Where the Sun Never Dies" -kappaleen pitkälle toista minuuttia kestävä tekno-osuus ja "Shekinan" ruotsalais-englantilais sanoitus toivat uusia piirteitä ilmi, kuitenkin alkuperäisestä tyyliä menettämättä.


title: Blindside

text: 2005 he uudelleenjulkaisivat kaksi ensimmäistä albumiaan ""Blindsiden"" ja ""A Thought Crushed My Mind'n"". Lisäksi DVD nimeltä ""Ten Years Running Blind"" julkaistiin samana vuonna.


title: Blindside

text: ""The Great Depression"" 2005 on toistaiseksi Blindsiden viimeisin albumi, jonka lippulaivakappaleiksi ovat muodostuneet "Fell in Love With the Game" ja "When I Remember". ""The Great Depression"" sisältää ""About a Burning Firen"" tapaan uusia piirteitä heidän musiikistaan. "My Alibi", "This Time" ja "City Lights" poikkeaa hitaammalla tempollaan heidän tavallisesta tyylistään.


title: Blindside

text: Vuonna 2007 yhtye julkaisi ""The Black Rose"" nimisen EP:n. Heinäkuussa 2009 Blindside kertoi Myspace-sivustollaan, että bändi julkaisee uuden albumin vuoden 2010 alkupuolella.


title: Hurt

text: Hurt on vuonna 2000 perustettu yhdysvaltalainen eräänlaista vaihtoehtorockia soittava yhtye. Yhtyeen musiikkityyli on vaikeasti määriteltävää, mutta yleisesti sitä pidetään post-grunge -yhtyeenä. Hurtin musiikkia on verrattu mm. Tooliin, Nirvanaan.


title: Routalempi

text: Routalempi voi tarkoittaa seuraavia:


title: Jean Paul Getty

text: Jean Paul Getty (15. joulukuuta 1892 Minneapolis, Minnesota – 6. kesäkuuta 1976) oli yhdysvaltalainen liikemies ja Getty Oil -öljy-yhtiön perustaja. Öljyalalla toimineeseen perheeseen syntynyt Getty oli ensimmäinen miljardin Yhdysvaltain dollarin omaisuuden kerännyt ihminen. Getty keräsi taidetta ja antiikkia ja hänen kokoelmansa muodostavat Los Angelesissa sijaitsevan J. Paul Getty Museumin pohjan.


title: Jean Paul Getty

text: Hänen pojanpoikansa oli John Paul Getty III, joka siepattiin Roomassa ja ajautui sen jälkeen huumeidenkäyttäjäksi ja halvaantui 25-vuotiaana huumeiden yliannostuksen seurauksena.


title: Michael Dawson (Lost)

text: Michael Dawson on fiktiivinen hahmo yhdysvaltalaisessa televisiosarjassa "Lost", jossa häntä näyttelee Harold Perrineau Jr. Michael oli mukana Oceanic Airlinesin lennolla 815. Ammatiltaan Michael on taidemaalari ja rakennustyöntekijä. Michaelin poika on nimeltään Walt.


title: Michael Dawson (Lost)

text: Michael oli erossa pojastaan Waltista melkein koko tämän elämän ajan. Vuosia sitten Michael oli hyvin innoissaan isäksi ja aviomieheksi tulosta, mutta Waltin äidillä Susanilla oli muita suunnitelmia. Michael luopui urastaan taidemaalarina, jotta saisi perheelleen säännöllisen toimeentulon työskentelemällä rakennustyöntekijänä. Samaan aikaan Susan meni oikeustieteelliseen. Kun Susan sai tarjouksen työstä Amsterdamissa, hän päätti ottaa Waltin mukaansa. Michael jäi yksin New Yorkiin. Ulkomailla ollessaan Susan meni lopulta naimisiin Brian Porterin kanssa, joka palkkasi hänet töihin. Michael raivostui kuulleessan Susanin avioliittoaikeista. Hän kertoi puhelimessa tulevansa Amsterdamiin hakeakseen poikansa takaisin. Suutuksissaan Michael juoksi nopeasti ulos puhelinkopista ja jäi auton alle. Michael joutui useaksi kuukaudeksi sairaalaan ja vuoden kestävään kuntoutukseen. Kaksi kuukautta onnettomuuden jälkeen Susan tuli tapaamaan häntä, saaden Michaelin luopumaan isyydestään hoitokulujen maksua vastaan. Brian adoptoi Waltin.


title: Michael Dawson (Lost)

text: Useita vuosia myöhemmin Brian vieraili yllättäen Michaelin luona ja kertoi Susanin kuolleen. Silminnähden murtuneena vaimonsa kuolemasta ja Waltia peläten Brian pyysi Michaelia pitämään huolta pojasta. Tämä sai Michaelin hetkeksi suuttumaan. Ennen kuin Michael lensi Sydneystä Yhdysvaltoihin lennolla 815, hän pyysi äitiään pitämään huolta Waltista, sillä Michael ei uskonut, että hänestä itsestään olisi pojan huoltajaksi. Michaelin äiti kuitenkin kieltäytyi. Puhelun loputtua Michael huomasi Waltin seisovan vieressään. Epäselväksi jäi, kuinka paljon Walt kuuli keskustelusta.


title: Michael Dawson (Lost)

text: Selviydyttyään lento-onnettomuudesta Michael ryhtyy etsimään Waltin koiraa Vincentiä, jonka Locke kuitenkin löytää ensin. Michael saa tietää ensimmäisenä Sunin puhuvan englantia ja myöhemmin joutuu käsikähmään Jinin kanssa löydettyään tämän kultakellon. Myöhemmin Michael lähtee Jackin löytämille luolille ja pelastaa Jackin kivikasasta.


title: Michael Dawson (Lost)

text: Michael yrittää rakentaa lauttaa, jolla selviytyneet voisivat paeta saarelta, mutta Walt polttaa lautan. Michael syyttää tapahtuneesta Jiniä ja riidan aikana Sun paljastaa englannin kielen taitonsa saarelaisille. Myöhemmin Jin ja Michael rakentavat yhdessä toisen lautan. Päivää ennen lähtöä Walt tunnustaa isälleen polttaneensa ensimmäisen lautan. Michael, Walt, Jin ja Sawyer lähtevät lautalla etsimään apua ja yön aikana pieni kalastusvene saapuu lähelle. Toisiksi paljastuvat kalastajat kidnappaavat Waltin ja räjäyttävät lautan kranaatilla. Michael joutuu katsomaan toivottomana, kun Walt viedään pois.


title: Michael Dawson (Lost)

text: Michael ja haavoittunut Sawyer kulkeutuvat saaren toiselle puolelle, jossa he kohtaavat Jinin, joka huutaa heille ”ne muut.” Nämä kuitenkin paljastuvat lentokoneen takaosan selviytyneiksi. Pian Ana Lucia ja Mr. Eko vakuuttuvat, ettei Michael tovereineen ole Toisia. Michael, Sawyer, Jin, Ana Lucia ja muut selviytyneet lähtevät matkalle saaren toiselle puolelle. Shannonin vahinkokuoleman jälkeen Michael löytää muut selviytyneet ja kertoo Jackille tapahtuneesta.


title: Michael Dawson (Lost)

text: Myöhemmin Michael vahtii näppäintä, ja saa yllättävän viestin tietokoneruudulle. Hän epäilee viestin lähettäjää Waltiksi. Michael ottaa ampumatunteja Lockelta, jonka jälkeen hän lukitsee tämän ja Jackin asehuoneeseen, ja lähtee etsimään Waltia. Michael kohtaa Tomin ja Pickettin, jotka ottavat hänet vangiksi. Michael viedään toisten valekylään, jossa hän tapaa Waltin. Bea antaa Michaelille listan henkilöistä, jotka Michaelin pitää tuoda heidän luokseen, sekä käskyn vapauttaa Ben. He lupaavat päästää Michaelin ja Waltin pois saarelta, mikäli Michael tottelisi käskyjä.


title: Michael Dawson (Lost)

text: Michael päästetään vapaaksi, ja hän törmää Jackiin ja Kateen. Hän kertoo heille toisten valekylästä ja sen sijainnista. Saadessaan tilaisuuden Michael lavastaa Benin karkaamisen tappamalla Ana Lucian ja Libbyn sekä ampumalla itseään käteen. Hän kerää listan henkilöt (Jack, Kate, Sawyer ja Hurley) yhteen ja lähtee heidän kanssaan ”etsimään Waltia”. Pian Michael paljastaa ampuneensa Ana Lucian ja Libbyn, ja samalla Toiset tainnuttavat heidät. Michael viedään laiturille, jossa vene ja Walt odottavat. Ben selittää Michaelille tämän tehneen niin kuin käskettiin ja päästää hänet sekä Waltin lähtemään. Michael kysyy Beniltä, keitä he ovat, johon Ben vastaa ”hyviä tyyppejä”. Hurley päästetään lähtemään, ja Michael sekä Walt purjehtivat veneellä pois saarelta jättäen Jackin, Katen ja Sawyerin Toisten armoille.


title: Michael Dawson (Lost)

text: Neljännen kauden kahdeksannessa jaksossa selviää, mitä Michaelille ja Waltille tapahtui saarelta poistumisen jälkeen. He saapuivat New Yorkiin myytyään pelastusveneensä. Michael kertoi Waltille tappaneensa Ana Lucian ja Libbyn, minkä seurauksena Walt katkaisi välinsä isäänsä ja muutti mumminsa luo asumaan. Michael yrittää itsemurhaa kahdesti, siinä kuitenkaan onnistumatta. Kadulla Michael törmää Tomiin, joka kertoo hänelle, ettei saari anna hänen kuolla ennen kuin hän on suorittanut tehtävänsä, ja selittää hänelle totuuden Michaelin näkemästä uutisesta. Henkilö nimeltään Charles Widmore lavasti Oceanic 815 -lentokoneen hylyn löytymisen meren pohjasta rakentamalla sellaisen ja täyttämällä sen 324 ruumiilla, jotka oli kaivettu hautausmaalta. Widmore yrittää löytää saaren ja tappaa sen asukkaat. Tom käskee Michaelin mennä vakoojaksi Widmoren Kahana-alukseen ja estää sen aikeet tuhota saari. Michael ottaa peitenimekseen Kevin Johnson ja pestautuu miehistöön. Michael yrittää räjäyttää laivan pommilla, josta tuleekin lappu, jossa lukee ”Ei vielä.” Myöhemmin Ben soittaa Michaelille ja käskee tämän sabotoida laivan koneet ja radion sekä tutkia miehistön aikeet ja motiivit. Lopuksi Ben sanoo Michaelille hänen olevan yksi ”hyvistä tyypeistä”.


title: Michael Dawson (Lost)

text: Kun Sayid ja Desmond saapuvat helikopterilla Kahanalle, Sayid tunnistaa Michaelin heti ja kavaltaa hänet kapteenille. Keamy yrittää ampua Michaelin, mutta ase jumittuu. Tämän jälkeen Michael käsketään korjata laivan koneet. Michael, Jin ja Desmond saavat selville, että koko laiva on viritetty isolla pommilla, jota Keamy kontrolloi kuolleen miehen kytkimellä. Michael yrittää hidastaa räjähdystä ruiskuttamalla akkuun nestemäistä typpikaasua. Kun Ben tappaa Keamyn ja pommi virittyy, Michael käskee Jinin lähteä. Kaasun loppuessa Christian ilmestyy Michaelille ja sanoo hänelle, että ”Voit mennä nyt, Michael.” Michael kysyy kuka Christian on, mutta samalla hetkellä Kahana räjähtää ja Michael kuolee.


title: Michael Dawson (Lost)

text: Kuudennella kaudella Michael ilmestyy Hurleylle varoittaen tuhoamasta lentokonetta, koska silloin kaikki ihmiset kuolisivat saarella. Michael neuvoo Hurleyn räjäyttämään Black Rockin tuhotakseen loput dynamiitit. Myöhemmin Michael kertoo saarella kuultavien kuiskausten olevan niiden ihmisten sieluja, jotka eivät voi siirtyä eteenpäin ja hänen olevan yksi niistä. Michael pyysi Hurleyta kertomaan pahoittelunsa Libbylle teostaan, jos Hurley näkee hänet vielä.


title: Randy Travis

text: Randy Bruce Traywick (s. 4. toukokuuta 1959) eli Randy Travis on yhdysvaltalainen country-muusikko.


title: Randy Travis

text: Travis syntyi Marshvillessä, Pohjois-Carolinassa, ja sai lapsena kitaransoiton opetusta. Hän aloitti 8-vuotiaana esiintymisen veljensä Rickyn kanssa. Travisilla oli erittäin huonot välit isäänsä Haroldiin. Hän jätti high schoolin kesken ja ajautui rikollisuuteen. Hän joutui pidätetyksi muun muassa autovarkaudesta ja murrosta.


title: Randy Travis

text: Travis voitti nuoruudessaan musiikkikilpailun Charlottessa, Pohjois-Carolinassa. Elizabeth ”Lib” Hatcher antoi hänelle vakituisen esiintymispaikan yökerhosta, ja pian hän sai levytyssopimuksen Paula Recordsilta. Travis julkaisi singlen ”She's My Woman”.


title: Randy Travis

text: Travis ja Hatcher muuttivat vuonna 1982 Tennesseen Nashvilleen. Hatcher nousi The Nashville Palace -yökerhon manageriksi ja antoi Travisille toimen sen kokkina ja laulajana.


title: Randy Travis

text: Travis julkaisi vuonna 1982 omakustanteena albumin "Randy Ray Live". Hän sai levytyssopimuksen Warner Brothersilta ja julkaisi vuonna 1985 sen suojissa singlen ”On the Other Hand”. Se nousi countrylistojen 67. sijalle ja single ”1982” jo top 10 -listalle. Vuonna 1986 ”On the Other Hand” julkaistiin uudelleen. Tällä kertaa se nousi listaykköseksi.


title: Randy Travis

text: Travisin debyyttialbumia "Storms of Life" myytiin yli neljä miljoonaa kappaletta. Vuonna 1987 Travis julkaisi albumin "Always and Forever", joka vietti listaykkösenä 43 viikkoa. Hän voitti samana vuonna ensimmäisen Grammy-palkintonsa.


title: Randy Travis

text: Travis meni naimisiin Hatcherin kanssa 1991. Suosion hiivuttua Travis yritti näyttelijänuraa. Hän palasi äänittämään julkaisemalla vuonna 1994 albumin "This Is Me". Hän jätti Warner Brothersin 1997 ja siirtyi DreamWorks Nashvillen suojiin. Travis jatkaa muusikonuraansa yhä.


title: Felt

text: Felt on yhdysvaltalainen polkupyörävalmistaja, joka on erikoistunut korkealaatuisten kilpapyörien valmistamiseen. Nykyään Felt on keskittynyt käyttämään runkomateriaalinaan alumiinia, mutta kaudelle 2006 se esitteli kattavan hiilikuiturunkojen valikoiman.


title: Klik!

text: Klik! () on vuonna 2006 ensi-iltansa saanut yhdysvaltalainen komediaelokuva ja sen on ohjannut Frank Coraci. Pääosissa nähdään Adam Sandler, Kate Beckinsale, David Hasselhoff, Sophie Monk ja Christopher Walken. Klik! on komedia työhullusta arkkitehdista, joka saa käsiinsä universaalin kauko-ohjaimen, jolla hän voi kelata elämäänsä eteen- ja taaksepäin. Ongelmia syntyy kun ohjain alkaa hallita hänen elämäänsä.


title: Klik!

text:
Michael Newman (Adam Sandler) on naimisissa kauniin Donnan (Kate Beckinsale) kanssa, ja heillä on kaksi lasta, Ben (Joseph Castanon) ja
Samantha (Tatum McCann). Hän ei kuitenkaan näe perhettään paljonkaan, koska tekee pitkiä työpäiviä arkkitehtitoimistossa, toivoessaan, että epäkiitollinen pomo (David Hasselhoff) alkaa arvostaa hänen korvaamatonta työpanostaan ja tekee hänestä osakkaan. Päästessään lepäämään laakereillaan hän voi antaa runsaasti huomiota vaimolle ja penskoille. Niin hän ainakin vakuuttaa itselleen. Valvottuaan koko illan työnsä parissa väsynyt Michael turhautuu, koska ei edes tiedä, mikä kaukosäädin avaa TV:n. Michael lähtee etsimään täydellistä laitetta elektronisten vempaimiensa ohjaamiseen ja pöllähtää Bed, Bath & Beyondin takahuoneeseen, jossa erikoinen työntekijä, Morty (Christopher Walken) antaa hänelle kokeellisen, ainoan laatuaan olevan huippuvekottimen, joka takuuvarmasti muuttaa hänen elämänsä.


title: Klik!

text: Morty oli tosissaan. Pian Michael hallitsee ympäristöään käynnistämällä jokaisen kodinkoneen napin painalluksella.


title: Klik!

text: Laitteella on kuitenkin hätkähdyttävämpiäkin ominaisuuksia. Sillä pystyy jotenkin vaimentamaan perheen koiran, Sundancen, haukunnan – ja mikä vielä hämmästyttävämpää, kelaamaan pikakelauksella ärsyttävän riidan vaimon kanssa. Michael tulee pian riippuvaiseksi uudesta vallastaan, jonka avulla hän pystyy toteuttamaan toiveensa.


title: Klik!

text:
Ennen pitkää kaukosäädin kuitenkin ohjelmoi häntä, eikä päinvastoin. Ja vaikka miten yrittää, Michael ei pysty estämään kaukosäädintä päättämästä, mitkä asiat elämässään hän kokee ja mistä jää paitsi. Vasta silloin hän alkaa arvostaa ja hyväksyä elämäänsä – hyvän, pahan ja ruman.
Silloin hän tajuaa ettei kannata nopeuttaa elämäänsä vaan antaa mennä omaa tahtia


title: Mi sangre

text: Mi sangre ("Vereni") on kolumbialaisen laulaja-lauluntekijä Juanesin kolmas studioalbumi, joka julkaistiin 28. syyskuuta 2004. "Mi sangre" nousi listaykköslevyksi useissa maissa, Suomi mukaan lukien. Albumi sai neljä RIAA:n myöntämää platinalevyä albumin Yhdysvaltain myynneistä. Vuonna 2006 ÄKT ry myönsi Juanesille platinalevyn albumin Suomen myynneistä. Albumi oli myös Suomessa vuoden myydyin ulkomaalaisen artistin albumi.


title: Mi sangre

text: "Mi sangre" julkaistiin Universal Music Latino -levymerkillä. Sen tuottajina olivat Juanesin lisäksi David Heuer, Anibal Kerpel ja Gustavo Santaolalla. Albumi on espanjankielinen. Levy yksittäisine lauluineen ja musiikkivideoineen toi Juanesille kolme Grammy-palkintoa.


title: Mi sangre

text: Vuonna 2005 albumista julkaistiin 150 000 kappaleen kiertuepainos. Uudelleenjulkaistussa levyssä oli eroa alkuperäiseen uusi pakkaus, DVD-levy, yksilöllinen numerointi ja yhteensä seitsemän bonusraitaa. Erikoisversiolla oli neljä liveversiota: ”A Dios le pido”, ”La camisa negra”, ”Fotografia” ja ”Nada valgo sin tu amor”. Liveversioiden lisäksi levyllä oli uudelleenmiksattu versio ”La camisa negra” -kappaleesta, The Black Eyed Peas -yhtyeen Taboon kanssa esitetty ”La paga” sekä aiemmin julkaisematon kappale ”Lo que importa”. DVD-levyllä oli Juanesin haastattelu sekä musiikkivideot kappaleista ”Nada valga sin tu amor”, ”Volverte a ver” ja ”La camisa negra”.


title: Mi sangre

text: Vuonna 2005 julkaistiin "Mi sangre" -albumista myös meksikolainen tupla-cd, jonka toisella levyllä oli alkuperäisen version 12 kappaletta ja toisella seitsemän bonusraitaa. Bonusraidat olivat ”Lo que importa”, ”La paga”, akustiset versiot kappaleista ”A Dios le pido” ja ”La camisa negra”, sekä debyyttialbumiltaan "Fíjate bien" kappaleet ”Nada”, ”Fíjate bien” ja ”Podemos hacernos daño”.


title: Mi sangre

text:
”La camisa negra” -kappaleen saavutettua suuren suosion Euroopassa, vuoden 2006 alussa julkaistiin Euroopan markkinoille tarkoitettu kiertuepainos. Euroopan kiertuepainoksen bonusraitoina olivat ”A Dios le pido”, ”Es por ti”, ”Fotografía”, ”La paga” ja uudelleenmiksattu ”La camisa negra”.CD
DVD


title: Bill Foulkes

text: William Anthony Foulkes (5. tammikuuta 1932 St Helens – 25. marraskuuta 2013) oli englantilainen jalkapalloilija ja jalkapallovalmentaja. Hän pelasi koko uransa Manchester Unitedissa. Hänen mieluisin pelipaikkansa oli toppari. Foulkes pelasi Unitedin paidassa yhteensä 688 ottelua, kolmanneksi eniten Manchester Unitedin historiassa Ryan Giggsin ja Sir Bobby Charltonin jälkeen. Foulkes oli Unitedin aloituksessa joka ottelussa kausilla 1957–58, 1959–60, 1963–64 ja 1964–65. Foulkes teki yhteensä 9 maalia 18 kauden aikana ja oli auttamassa Unitedia voittamaan neljää Englannin 1. divisioonan mestaruutta, yhtä FA Cupia ja Euroopan Cupia (nyk. Mestarien liiga). Seuran kapteenina hän toimi vuosien 1966 ja 1973 välillä.


title: Bill Foulkes

text: Englannin maajoukkueessa hän pelasi vain kerran.


title: Michael Dawson

text: Michael Dawson tarkoittaa seuraavia asioita ja henkilöitä:


title: Babe Siebert

text: Albert Charles "Babe" Siebert (14. tammikuuta 1904 Plattsville, Ontario, Kanada – 25. elokuuta 1939) oli kanadalainen jääkiekkoilija. Hyökkääjä Siebert pelasi 14 kautta National Hockey League -liigassa seuroinaan Montreal Canadiens, Montreal Maroons, New York Rangers ja Boston Bruins.


title: Naadam

text: Naadam (Наадам) on kansallinen juhla Mongoliassa, joka pidetään heinäkuun 11 ja 13 välisenä aikana. Tapahtuma tunnetaan myös nimellä "Eriin Gurvan Naadam" (Эрийн гурван наадам; miesten kolme lajia). Edellä viitatut lajit ovat mongolialainen paini, ratsastus- ja jousella-ampumisen taito. Nykyään myös naiset voivat ottaa osaa kahteen jälkimmäiseen lajiin.


title: Naadam

text: Kaikkialla Mongoliassa kaupungit järjestävät pienimuotoisia Naadameja, mutta tärkein ja suurin pidetään pääkaupungissa Ulan Batorissa. Juhla alkaa huolellisesti valmistellulla seremonialla, jonka aikana esiintyy tanssijoita, atleetteja, muusikoita ja ratsumiehiä. Tämän jälkeen alkavat kilpailut. Yhdeksän kierrosta kestäviin painiotteluihin ottaa osaa 512 painijaa. Ratsastuskilpailut ovat aivan omaa luokkaansa. Kun lännessä sprintit ovat tavallisesti vain 2 kilometrin mittaisia, ovat ne Mongoliassa 15–30 kilometrin taipalia. Ratsastajat ovat lapsia, jotkut vasta 5-vuotiaita.


title: Naadam

text: Naadam on maansa seuratuin tapahtuma ja sen arvellaan olevan jo vuosisatoja vanha juhla. Alkujaan se oli uskonnollinen, mutta nykyisin se on erityisesti vuoden 1921 vallankumouksen muistojuhla, jolloin Mongolia julistautui itsenäiseksi.


title: Naadam

text: Toinen suosittu ajanviete on pelata pelejä, joissa käytetään lampaan nilkkaluita (shagai). Luut toimivat paitsi pelinappuloina myös merkkeinä ennustamisessa ja ystävyydessä.


title: Naadam

text: Naadameja järjestetään myös Sisä-Mongoliassa Kiinassa.


title: Naadam

text: Naadamin tapainen juhla on Naadym. Tapahtuma pidetään 15.8., joka on myös Tuvan tasavallan päivä, Tos-Bulakin tasangoilla, jolloin järjestetään Naadamin tapaan ratsastuskilpailuja khuresh-otteluita.


title: Seututie 103

text: Seututie 103 eli "Vuosaaren satamatie" on Helsingin Salmenkallion kaupunginosan läpi Vuosaaren satamaan kulkeva seututie. Tie on kaksiajoratainen ja pituudeltaan 2,5 kilometriä. Tie alkaa Kehä III:n ja Itäväylän liittymästä ja kulkee 1 520 metriä pitkän Vuosaaren tietunnelin kautta Vuosaaren sataman portille. Tien numeroa 103 ei ole merkitty tieopasteisiin.


title: Seututie 103

text: Seututie 103 avattiin liikenteelle 9. lokakuuta 2007 mutta suljettiin liikenteeltä jo 12. lokakuuta, sillä Tiehallinto halusi selvittää tien ainoalla liittymävälillä sijaitsevan tunnelin turvajärjestelmien häiriöitä. Tunneli avattiin uudelleen liikenteelle 22. tammikuuta 2008.


title: Giant

text: Giant on taiwanilainen polkupyörävalmistaja. Yritys perustettiin 1972 Tachiassa, Taichungissa, Taiwanissa. Giant aloitti ensin valmistamalla polkupyöriä alihankintana muille yrityksille. Vuonna 1986 Giantin johtajaksi tuli Bill Austin, joka loi yritykselle brandin edullisten markettipyörien ja kalliiden erikoispyörien väliin.


title: Giant

text: Giantilla on tuotantolaitokset Taiwanissa, Alankomaissa sekä Kiinassa.


title: Giant

text: Giant toi maantiepyörien runkogeometriaksi maastopyöristä tutun laskeutuvan vaakaputken ja huomattavasti totuttua pienemmän koon. Kansainvälinen pyöräilyliitto muutti sääntöjään ja salli tämän uuden runkogeometrian.


title: Click

text: Click voi tarkoittaa ainakin seuraavia:


title: Bertha von Suttner

text: Paronitar Bertha Sophie Felicitas von Suttner (syntyisin kreivitär Kinsky von Chinic und Tettau, 9. kesäkuuta 1843 Praha, Böömi Itävalta-Unkari– 21. kesäkuuta 1914 Wien, Itävalta-Unkari) oli itävaltaunkarilainen kirjailija ja radikaali pasifisti, jolle luovutettiin ensimmäisenä naisena Nobelin rauhanpalkinto vuonna 1905.


title: Bertha von Suttner

text: Bertha von Suttner oli köyhtyneen itävaltalaisen sotamarsalkan tytär ja varakkaan Suttnerin perheen kotiopettajatar vuodelta 1873 lähtien. Hänet palkkasi insinööri ja kirjailija, paroni Arthur Gundaccar von Suttner, mutta perhe vastusti asiaa. Bertha Suttnerin vastaus oli hakeutuminen Alfred Nobelin palvelukseen 1876, ja näin hänestä tuli Nobelin Pariisin asunnon sihteeri ja taloudenhoitaja. Tästä tehtävästä hän luopui hoidettuaan sitä vain viikon ennen kuin palasi Wieniin ja nai salaisesti Arthur Gundaccar von Suttnerin.


title: Bertha von Suttner

text: Bertha von Suttnerista tuli johtava hahmo Itävallan sodanvastaisessa toiminnassa, kun hän julkaisi teoksen "Die Waffen nieder!" (suom. "Aseet pois!", 1895) vuonna 1889. Hän perusti kotimaahansa pasifistiorganisaation vuonna 1891. Hän saavutti kansainvälistä kuuluisuutta toimittamalla kansainvälistä pasifistista julkaisua, joka oli saanut nimensä Bertha von Suttnerin teoksen "Die Waffen nieder!" mukaan. Hän toimitti lehteä vuosien 1892 ja 1899 välisen ajan.


title: Bertha von Suttner

text: Von Suttnerin pasifismi sai vaikutteita H. T. Bucklen, Herbert Spencerin sekä Charles Darwinin teoksista. Vaikka hänen henkilökohtainen kontaktinsa Alfred Nobeliin oli varsin lyhytaikainen, niin he jatkoivat kirjeenvaihtoa aina Nobelin kuolemaan 1896 saakka. On hyvin uskottavaa, että Bertha von Suttnerilla oli merkittävä vaikutus Nobeliin, kun tämä asetti rauhanpalkinnon testamenttisäädöksensä palkintojen joukkoon. Tämän palkinnon hän sai vastaanottaa vuonna 1905. Hänet on ikuistettu myös Itävallan käyttämiin kahden euron kolikkoihin.


title: Bertha von Suttner

text: Bertha von Suttner kuoli Wienissä 71-vuotiaana. Viikko hänen kuolemansa jälkeen serbinationalisti Gavrilo Princip ampui arkkiherttua Frans Ferdinandin Sarajevossa, mikä johti välillisesti ensimmäisen maailmansodan syttymiseen heinäkuun lopulla 1914.


title: Karhunpää

text:
Karhunpää on kylä Valtimolla, Pohjois-Karjalassa. Karhunpäässä on noin 300 asukasta. Se on kirkonkylän jälkeen kunnan suurin kylä. Kylä on Valtimon eteläisin. Asutus sijaitsee Valtimonjoen ja Karhujärven rannoilla. Pääkylä on "Kerma-Karhunpää". Karhunpää kuuluu valtakunnallisesti arvokkaisiin maisema-alueisiin Suomessa. Kylän maisema on sekoitus kulttuuri- ja luonnonympäristöä. Maiseman luovat eri elementit: samansuuntaiset vesireitit, viljelysmaat, maatilat eri-ikäisine rakennuksineen sekä vanha kiemurteleva maantie. Jo Elias Lönnrot kirjoitti matkapäiväkirjaansa 23.10.1839: " Kuljettiin Karhunpään kylän ohi, jonka seudut ovat kauneimpia maassa lampineen, lahtineen, niemineen, kannaksineen ja metsineen". Karhunpään kylän alavalle joenvarsimaisemalle tuo vaihtelua läheisen Ristivaaran seudun metsät ja jylhät, korkeat vaarat. Ristivaara on myös kylä, jossa on ollut oma koulukin. Ristivaaralla sijaitsee myös Karhunpään lakkautettu pysäkki Kontiomäen radalla. Kylällä järjestetään vuosittain veivinheiton MM-kisat.
Karhunpään alueelta on tehty 27 löydöstä kivikautisia muinaisjäännöksiä. Irtolöydösten määrä viitta melkoiseen asutukseen. Karhunpään Pitkäniemi on tulkittu kivikauden asuinpaikaksi.
Kylä on saanut nimensä perinnetiedon mukaan seipäännenään laitetusta karhunkallosta.
Kylä on ollut Haapajärven jälkeen Valtimon toiseksi vanhin asuinpaikka. Se mainitaan asiakirjoissa ensimmäisen kerran 1631 kolmitaloisena. Kylä kasvoi aikanaan 1600-luvulla Haapajärven ohikin, mutta kasvu taantui sitten. Asutusta on ollut jo 1600-luvulta saakka. Kylän kukoistusaikana 1950-1970-luvuilla se oli vireä kylä ja siellä oli mm. kauppa, koulu ja sinne rakennettiin maamiesseurantalo. Valtimonniemellä toimi Valtimon saha.


title: Karhunpää

text: Kansanmusiikkitapahtuma Neitivirtafolk järjestetään Laitalan Lomien pihapiirissä yksipäiväisenä tapahtumana heinäkuussa. Ensimmäisen kerran se järjestettiin 2006 .


title: Felix Arndt

text: Felix Arndt (20. toukokuuta 1889 – 16. lokakuuta 1918) oli yhdysvaltalainen pianisti ja viihdemusiikin säveltäjä.


title: Felix Arndt

text: Arndt kouluttautui New Yorkissa ja kirjoitti lauluja Jack Norworthille, Nora Bayesille ja Gus Edwardsille. Hänet tunnetaan mm. ragtime-kappaleestaan "Nola" (1916), joka oli nimetty hänen tulevan vaimonsa Nola Locken mukaan. Muita sävellyksiä ovat esimerkiksi "Desecration Rag", "An Operatic Nightmare - Desecration No. 2" ja "Clover Club".


title: Felix Arndt

text: Arndt kuoli 29-vuotiaana espanjantautiin. Pianistina hän antoi vaikutteita George Gershwinille, joka tapasi hänet studiolla henkilökohtaisesti.


title: Renate Stecher

text: Renate Stecher (o.s. Meißner s. 15. maaliskuuta 1950 Süptitz, DDR) on DDR:stä kotoisin oleva entinen pikajuoksija ja kolminkertainen olympiavoittaja.


title: Renate Stecher

text: Hän oli lahjakas urheilija ja kilpaili myös pituushypyssä ja pikajuoksussa. Hän kilpaili ensimmäisen kerran kansainvälisesti 1969 Euroopan-mestaruuskisoissa, missä sai hopeamitalin 200 metrillä ja kultaa 4 × 100 metrin viestissä. Seuraavissa EM-kisoissa 1971 hän voitti molemmat 100 metrin ja 200 metrin juoksut ja hopeaa viestissä.


title: Renate Stecher

text: 1972 kesäolympialaisissa, Stecher toisti esityksen. Hän voitti 100 metriä ajalla 11,07, joka oli maailmanennätys. Seuraavana vuonna Stecher alitti ensimmäisenä naisena 11 sekuntia 100 metrillä. Stecher osallistui kolmeen juoksulajiin 1976 kesäolympialaisissa voittaen jälleen kerran kolme mitalia: hopeaa 100 metrillä, pronssia 200 metrillä ja viestissä kultaa.


title: Renate Stecher

text: Myöhemmin Stecher myönsi käyttäneensä aktiiviaikanaan anabolisia steroideja.


title: Charles Hunter

text: Charles H. Hunter (16. toukokuuta 1876 – 23. tammikuuta 1906) oli yhdysvaltalainen ragtime-musiikin säveltäjä.


title: Charles Hunter

text: Hunter syntyi lähes sokeana Columbian kaupungissa Tennesseessä perheen nuorimpana lapsena. Hänellä oli neljä vanhempaa sisarusta: Thomas, Blanch, James ja Lena . Hänen äitinsä kuoli ennen kuin hän täytti neljä vuotta .


title: Charles Hunter

text: Hunter varttui Columbiassa alueella, jolla vaikutti useita taitavia mustia muusikoita. Siellä hän ammensi ensimmäiset musiikilliset vaikutteensa. Sittemmin hänet lähetettiin Nashvilleen sokeiden kouluun, jossa sokeille lapsille opetettiin ammatteja. Hunter vietti kaikki vapaa-aikansa opiskelemalla omatoimisesti pianonsoittoa. Hänellä oli luontaista lahjakkuutta pianon soittoon ja hän opetteli koulussa pianonvirittäjän ammatin. Valmistuttuaan koulusta hän toimi pianonvirittäjänä Jesse Frenchin yrityksessä Tenneesseessä .


title: Charles Hunter

text: On arvoitus, mistä Hunter oppi soittamaan ragtimea. Alueella, jossa Hunter Tennesseessä vaikutti, oli melko vähän kyseisen musiikinlajin soittajia, eikä siellä oltu vielä 1800-luvulla julkaistu yhtään ragtimesävellystä . 23-vuotiaana vuonna 1899 Hunter kuitenkin julkaisi Tennesseessä ensimmäisen ragtime-sävellyksensä "Tickled to Death" . Kappaleesta tuli heti menestys ja sitä julkaistiin myöhemmin pianorullina.


title: Charles Hunter

text: Hunterin seuraavat ragtime-kappaleet "A Tennessee Tantalizer", "Possum and Taters", "Cotton Bolls" ja Queen of Love" julkaisi Tennesseen suurin musiikkikustantaja Henry French . Kappaleiden nuotteja myytiin useita tuhansia kappaleita, mikä oli tuohon aikaan huomattava määrä varsinkin etelävaltioissa.


title: Charles Hunter

text: Hunter siirtyi vuonna 1902 St. Louisiin, jossa toimi aluksi Frenchin kustantamon sivutoimipisteen pianonvirittäjänä . St. Louisissa Hunterilla oli myös tilaisuus soittaa pianoa useissa kapakoissa. Hän oli suorastaan tervetullut moniin anniskelupaikkoihin ja joissakin niistä pianistien luontoisetuihin kuului ilmainen alkoholitarjoilu. Kiertäessään kapakoissa hän alkoikin enenevissä määrin juoda alkoholia. Epäsäännöllinen elämä ja runsas alkoholin käyttö alkoivat vuosien mittaan heikentää hänen terveyttään. Hän kuitenkin huomasi kohtalokkaan kierteen ja alkoi muuttaa elämäntapojaan terveellisempään suuntaan.


title: Charles Hunter

text: Hunter julkaisi viimeisen kappaleensa, "Back to Lifen" vuonna 1905. Kappaleen nimi viittaa mahdollisesti hänen yritykseensä saada elämänsä terveellisemmälle pohjalle.


title: Charles Hunter

text: Lokakuussa 1905 Hunter avioitui Estelle F. Inchin kanssa . Näihin aikoihin selvisi, että hän oli sairastunut tuberkuloosiin. Hunter kuoli sairauteensa 29-vuotiaana vain 13 viikkoa avioitumisensa jälkeen.


title: Ylä-Valtimo

text: Ylä-Valtimo on kylä Valtimolla, Valtimo-, Kallio- ja Ylä-Valtimojärven rannoilla. Järvet kuuluvat Valtimonjoen vesistöalueeseen. Kylän asukasluku on noin 300 eli se on Valtimon suurimpia ja elinvoimaisimpia. Kyläkoulu on lakkautettu. Sodan jälkeen kylälle muutti siirtolaisia Karjalasta. Ylä-Valtimo kuuluu valtakunnallisesti arvokkaisiin maisema-alueisiin. Maisemalle leimaa-antavia ovat järvien rannoilla olevat viljelysaukeat tiloineen, järvet ja korkeat vaarat. Noin sata vuotta sitten tehty järvien lasku toi kylälle lisää viljelysmaata. Kylän nähtävyyksiä ovat Porttivaaran ja Pertunvaaran näköalapaikat sekä Pertunvaaran hiidenkirnu. Kylällä on mm.puusepänteollisuutta, hirsirakennuksia valmistava yritys sekä kehitysvammaisia hoitava Tiukula.


title: Ylä-Valtimo

text: Vuonna 1886 Ylä-Valtimon järviä laskettiin 90 senttiä, jolloin saatiin hedelmällistä rantamaata viljelyksille. Sodan jälkeen kylälle asutettiin karjalaisia siirtolaisia ja heille perustettiin Konttimäen ja Pertunjoen asutusalueet, yhteensä 27 uutta tilaa. Alkuun kylään kuulunut Sivakkajoki muotoutui Rauhalan koulunsa myötä omaksi kyläyhteisökseen. Kylälle valmistui ensimmäinen koulu v. 1926. Koululla oli 1950-luvun alussa niin paljon koululaisia, että osan piti käydä koulua tilapäisesti muualla. Kun 1957 rakennettiin uusi Ylä-Valtimon koulu, toimi vanha koulu alkuun Valtimon vanhainkodin mielisairasosastona ja myöhemmin Erähotelli-ravintola Sudenpesänä. Tiukulassa toimi orpokoti.


title: Wander Johannes de Haas

text: Wander Johannes de Haas (2. maaliskuuta 1878 – 26. huhtikuuta 1960) oli alankomaalainen fyysikko ja matemaatikko. Hänet muistetaan De Haasin–Šubnikovin ilmiöstä sekä De Haasin–van Alphenin ilmiöstä.


title: Wander Johannes de Haas

text: De Haas syntyi Lissessä, joka on kylä lähellä Leideniä. Naimisiin hän meni 22. joulukuuta 1910 Geertruida Lorentzin kanssa. Geertuida Lorentz oli kuuluisan fyysikon Hendrik Lorentzin vanhin tytär. De Haas ja de Haas-Lorentz saivat yhdessä kaksi poikaa ja kaksi tytärtä.


title: Wander Johannes de Haas

text: De Haas alkoi lukea lakia Middleburgin lukiossa vuonna 1895. Suoritettuaan kaksi kolmasosaa kursseista de Haas päätti vaihtaa alaa ja alkoi opiskella fysiikkaa. Hän sai tohtorin arvon Leidenin yliopistosta vuonna 1912. Professorina hän toimi Delftissä vuodesta 1917, Groningenissa vuodesta 1922 ja Leidenissä 1924–1948.


title: Wander Johannes de Haas

text: De Haas oli mukana ryhmässä, joka adiabaattisen demagnetoinnin avulla saavutti 1935 siihen asti alhaisimman lämpötilan, joka ylitti absoluuttisen nollapisteen ainoastaan 0,0044 °C:lla.


title: Wander Johannes de Haas

text: De Haas kuoli Bilthovenissa, 26. huhtikuuta vuonna 1960.


title: Kalervo Mielty

text: Kalervo Mielty on isokyröläinen valokuvaaja ja kirjailija, jolta on ilmestynyt parisenkymmentä kirjaa. Mielty on opiskellut Oulun yliopistossa muun muassa kansantalous- ja valtiotiedettä, matematiikkaa ja englantia ja valmistunut humanististen tieteiden kandidaatiksi. Hän on toiminut opettajana yläasteella, lukiossa ja kansalaisopistossa sekä markkinointitehtävissä teollisuudessa. Sen jälkeen hän on toiminut valokuvausalan yrittäjänä kolmekymmentä vuotta. Hänen kiinnostuksensa kohteita ovat filosofisten ja uskonnollisten suuntausten sekä paikallishistorian tutkiminen.


title: Coup de Grace (albumi)

text: Coup de Grace on brittiläisen Orange Goblin -yhtyeen vuonna 2002 julkaistu albumi.


title: Nummelan Kisaajat

text: Nummelan Kisaajat (NumKis) on Vihdin Nummelassa toimiva uinnin erikoisseura. Se perustettiin vuonna 1915, ja vuonna 1926 se rekisteröitiin nimellä Voimistelu- ja Urheiluseura Nummelan Kisaajat ry. Seuran alkuvuosien lajeihin kuuluivat paini, nyrkkeily, voimistelu, hiihto ja yleisurheilu. Myöhemmin seuran lajivalikoimaan tulivat suunnistus ja palloilulajit. Nummelaan rakennettiin uimahalli vuonna 1977, ja seura päätti ottaa uinnin lajivalikoimiinsa. Myöhemmin muut lajit jäivät kokonaan pois, ja seurasta tuli uinnin erikoisseura. Nimi rekisteröitiin muotoon Nummelan Kisaajat ry.


title: Argentinosaurus

text: Argentinosaurus oli yksi suurimmista hirmuliskoista ja näin yksi suurimmista koskaan eläneistä maaeläimistä. Siitä on löydetty vain 1,3 metriä pitkä selkänikama ja lähes kaksi metriä pitkä reisiluu.


title: Argentinosaurus

text: Fossiilien niukkuuden vuoksi arviot eläimen koosta vaihtelevat: pituusarviot vaihtelevat 22 ja 35 metrin välillä ja painoarviot 60 ja 100 tonnin välillä. "Argentinosaurus" eli "Giganotosauruksen" kanssa samoilla alueilla ja samaan aikaan liitukauden lopulla noin 95 miljoonaa vuotta sitten. Se on elänyt nykyisen Etelä-Amerikan alueella. "Argentinosaurus" oli suuri titanosauri.


title: Peso

text: Peso (espanjaa, merkitsee suomeksi painoa) on rahayksikön nimi, jota käytetään useissa maissa käytössä olevista valuutoista.


title: Columbia Pictures

text: Columbia Pictures (tai kokonimellä Columbia Pictures Industries, Inc.) on suuri yhdysvaltalainen elokuva- ja televisiostudio. Se kuuluu Columbia TriStar Motion Picture Groupiin, jonka omistaa kansainvälisen suuryhtiön Sonyn tytäryhtiö Sony Pictures Entertainment. Vuonna 1924 perustettu Columbia Pictures on yhdessä MGM:n kanssa viidenneksi vanhin yhä toiminnassa olevista Hollywoodin tuotantoyhtiöistä.


title: Columbia Pictures

text: Columbia Picturesin edeltäjä oli CBC Film Sales (CBS tulee nimistä Cohn-Brandt-Cohn), jonka perustivat vuonna 1918 Harry ja Jack Cohn sekä Joe Brandt. Jack Cohn ja Joe Brandt hoitivat yhtiön myyntiä, markkinointia ja jakelua New Yorkissa, ja Harry Cohn vastasi tuotannosta Hollywoodissa. CBC perustettiin tekemään "Screen Snapshots" -niminen sarja lyhytelokuvia, joilla elokuvatähtiä tehtiin tutuiksi katsojille. Sen jälkeen se julkaisi sarjan nimeltä "Hall Room Boys".


title: Columbia Pictures

text: CBC teki vuonna 1922 ensimmäisen kokopitkän elokuvansa "More to Be Pitied Than Scorned", josta tuli menestys. Yhtiö vuokrasi aluksi studiotilansa, ja suuri osa sen alkuaikojen tuotannoista oli halpatuotantoja.


title: Columbia Pictures

text: CBC vaihtoi vuonna 1924 nimekseen Columbia Pictures ja jatkoi kasvuaan. Harry Cohn osti vuonna 1926 yhtiölle oman studion Hollywoodin Gower Streetiltä. Vaikka yhtiö vuokrasikin tähtensä ja ohjaajansa, se onnistui tekemään lisää menestyselokuvia. Vuonna 1927 yhtiö teki sopimuksen nuoren ohjaajalupaus Frank Capran kanssa. Caprasta tuli pian yhtiön johtava ohjaaja.


title: Columbia Pictures

text: Columbian johtokolmikko ajautui riitoihin. Vuonna 1931 Brandt erosi ja myi osuutensa Harry Cohnille, josta tuli yhtiön johtaja, ja Jack Cohn jatkoi varajohtajana. Harry Cohn oli johtajana ankara, ja hän erotti väkeä herkästi. Samalla hän kuitenkin antoi luottamilleen elokuvantekijöille paljon vapauksia. Etenkin Frank Capran ohjaamat elokuvat, kuten Oscar-palkittu "Tapahtui eräänä yönä" (1934), toivat Columbialle 1930-luvulla menestystä.


title: Columbia Pictures

text: Columbia laajeni edelleen 1940-luvulla. Sen Technicolor-musikaali "Al Jolson" (1946) oli suurmenestys. 1950-luvun alussa Columbiasta oli tullut yksi Yhdysvaltain suurimmista elokuvayhtiöistä. Se oli yksi ensimmäisistä elokuvayhtiöistä, joka aloitti myös televisiotuotannon.


title: Columbia Pictures

text: Columbian menestyselokuvia 1950-luvulla olivat esimerkiksi Oscar-palkitut "Täältä ikuisuuteen" (1953) ja "Alaston satama" (1954). Cohnin veljekset kuolivat 1950-luvun lopulla, ja yhtiön johtoon nostettiin vuonna 1985 Sam Briskin. Yhtiö alkoi sijoittaa brittiläiseen elokuvaan ja teki menestyselokuvia, kuten "Kwai-joen silta" (1957) ja "Arabian Lawrence" (1962) sekä myöhemmin "Gandhi" (1982).


title: Columbia Pictures

text: 1970-luvun alussa Columbia pelastui konkurssilta, kun Herbert Allen Jr. nousi sen johtajaksi ja uudisti yhtiön johdon. Yhtiön menestyselokuvia 1970-luvulla olivat esimerkiksi "Shampoo" (1975) ja "Kolmannen asteen yhteys" (1977).


title: Columbia Pictures

text: Frank Price johti yhtiötä jonkin aikaa, ja se teki menestyselokuvia kuten "Kramer vastaan Kramer" (1979), "Tootsie – lyömätön lyyli" (1982), "Haamujengi" (1984) ja "Karate Kid" (1982).


title: Columbia Pictures

text: The Coca-Cola Company osti Columbian vuonna 1982. David Puttnam nousi vuonna 1986 yhtiön johtajaksi mutta joutui jättämään paikkansa vuonna 1987, kun Columbia yhdistyi Tri-Star Picturesiin.


title: Columbia Pictures

text: Sony osti Columbia Picturesin vuonna 1989 Coca-Colalta ja sen nimeksi vaihdettiin Sony Pictures Entertainment (SPE).


title: Columbia Pictures

text: Vuonna 1991 SPE osti itselleen The Culver Studiosin toiminnan. 1990-luvulla yhtiön menestyneimpiin elokuviin kuuluu yli 326 miljoonaa dollaria tuottanut "Men in Black – miehet mustissa", sekä useita palkintoja voittaneet "Air Force One" ja "Kuka sanoo tahdon?".


title: Columbia Pictures

text: 2000–luvulla studion menestyneimpiin elokuviin kuuluu "Spider-Man – hämähäkkimies", "Spider-Man 2 – Hämähäkkimies 2" ja "Men in Black II – miehet mustissa II".


title: Rasimäki

text: Rasimäki on kylä Valtimolla, Pohjois-Karjalassa. Se on tullut tunnetuksi sekä maisemana että kulttuuriympäristönä ja myös Joensuun yliopiston aloittaman vuosikymmeniä kestäneen kylätutkimuksen yhtenä tutkimuskohteena.


title: Rasimäki

text: Rasimäki kuuluu Suomen valtakunnallisesti arvokkaisiin maisema-alueisiin. Kumpuilevat viljelykset ja tilarakennukset sijaitsevat nauhamaisesti kylätien molemmin puolin jyrkkätörmäisen Rumojoen varressa. Tiloja on Rumojokivarressa kolmisenkymmentä, ja niistä vain osa on pysyvästi asuttuja. Kaikki asuinrakennukset ovat puolitoistakerroksisia tyyppitaloja, jotka poikkeavat toisistaan ainoastaan väritykseltään.


title: Rasimäki

text: Kylän kulttuurimaisema on monipuolinen, mistä arvokkaimpina esimerkkeinä ovat Lähdeahon rinteessä sijaitsevat laidunniityt lehmineen sekä Harjulan lammaslaitumet. Alueen keskiosassa ylittää kylätie Rumojoen laakson pienen kosken kohdalla ja nousee jälleen vastakkaista rinnettä ylös. Kylätieltä avautuu kaunis kulttuurimaisema.


title: Rasimäki

text: Joen molemmin puolin levittäytyvät kumpuilevat pellot. Kylän maatalous nojautuu paljolti karjanhoitoon. Maisemassa näkyvät kulttuuripiirteet ovat koneellistumisesta huolimatta säilyneet poikkeuksellisen perinteisinä. Pellot ovat karjatalouden käytössä. Lehmien ja lampaiden laidunmaita on kylällä runsaasti.


title: Rasimäki

text: Rasimäki on ehkä edustavin ja suurin esimerkki Karjalan siirtoväen sodan jälkeen raivaamasta ja rakentamasta asutuskylästä ja se on yksi Museoviraston vuonna 2009 määrittelemistä valtakunnallisesti merkittävistä rakennetuista kulttuuriympäristöistä. Kylä on Suomen tutkituimpia kyliä yhdessä Valtimon Sivakkavaaran kanssa, ja sen tunnettuihin tutkijoihin kuuluu muun muassa Itä-Suomen yliopiston professori, sosiologi Pertti Rannikko. Kylällä on myös ortodoksinen Johannes Kastajan tsasouna. Tsasounalla järjestetään vielä ajoittain jumalanpalveluksia. Nykyään kylä on paljolti autioitunut. Koulukin on lakkautettu, mutta 2005 vuodesta siinä on toiminut thaimaalaisia marjanpoimijoita huolitseva yritys, Tomaki Services Oy. Suuri osa pelloista on paketoitu.


title: Rasimäki

text: Rasimäen asutuskylä raivattiin asumattomaan korpeen Rumojoen varteen sodan jälkeen Suojärveltä tulleille siirtolaisille asutukseksi. Rasimäen ja läheisen Kokkojoen alueelle perustettiin yhteensä 46 asutustilaa. Raivattu peltopinta-ala oli peräti 600 ha. Monet siirtolaisista puhuivat myös karjalan kieltä. Siirtolaisten olivat uskonnoltaan ortodokseja, joten kylälle rakennettiin myös oma rukoushuone, tsasouna vuonna 1961. Asutusvaiheen mentyä kasvoi siirtokarjalaisten ja heidän jälkeläistensä muutto etelän kasvukeskuksiin ja Ruotsiin.


title: Jeopardy

text: Jeopardy (alun perin "Jeopardy!") on alkujaan yhdysvaltalainen televisiotietokilpailu. Sarjaa tuotetaan tällä hetkellä useissa muissakin maissa. Jeopardy eroaa eniten muihin tietovisailuihin nähden parhaiten sillä, että juontaja kertoo vastauksen ja kilpailijat yrittävät mahdollisimman nopeasti keksiä sille sopivan kysymyksen, niin että etuliitteenä on joko ”kuka on” tai ”mikä on”.


title: Jeopardy

text: Suomessa Jeopardya lähetti Nelonen ja ohjelmaa juonsi Ismo Apell.


title: Jeopardy

text: Jeopardyn kehitti yhdysvaltalainen Merv Griffin jo vuonna 1964 ja sitä on lähetetty tuosta lähtien päivittäin. Nimen ”Jeopardy” keksi eräs toimittaja, jonka mielestä ”ohjelma ei sisällä tarpeeksi riskitekijöitä” ("It doesn't have enough jeopardies.”"). Lausahdus riitti Griffinin nimeämään ohjelman Jeopardyksi.


title: Jeopardy

text: Yhdysvaltalainen Jeopardy! on palkintojen perusteella kaikkien aikojen tietokilpailu, sillä se on koko historiansa aikana kerännyt yli 30 Emmy-palkintoa, enemmän kuin mitkään muut sen ”sukulaiset”. Palkintoja on tullut muun muassa parhaasta viihdeohjelmasta ja parhaasta juonnosta. Jeopardy toimi myöhemmin muun muassa Atlantan olympialaisten virallisena sponsorina.


title: Jeopardy

text: Säännöt käsittelevät Suomen televisiossa esitettävää Jeopardya. Yhdysvaltalaisessa ohjelman alkuperäisversiossa säännöt ovat joissakin kohdissa hieman erilaiset. Jeopardyssa juontaja antaa vastauksen, johon kilpailijoiden pitää keksiä oikea kysymys.


title: Jeopardy

text: Jokaiseen ohjelmaan tulee kolme kilpailijaa. Yksi on edellisen jakson voittaja (ellei hän halua tai voi enää osallistua) sekä kaksi uutta kilpailijaa, jotka eivät ole aiemmin kilpailleet. Kilpailijat ovat rivissä kasvot kohti juontajaa. Kilpailussa on kolme kierrosta. Ensimmäisellä ja toisella kierroksella on kuusi aihealuetta, joissa jokaisessa on viisi ”vastausta” eli kysymystä, joista jokainen on tietyn rahasumman arvoinen. Ensimmäisen kierroksen ensimmäisen aihealueen valitsee edellisen jakson voittaja, tai se jonka paikka on rivissä oikeimmalla. Toisella kierroksella aihealueen valitsee se, jolla on vähiten rahaa.


title: Jeopardy

text: Ensimmäisellä kierroksella vastausten arvot ovat 10, 20, 30, 40 ja 50 euroa ja toisella kierroksella ne ovat kaksinkertaiset (20, 40, 60, 80 ja 100). Vastauksia ei kukaan tiedä ennen niiden valitsemista. Jos esimerkiksi joku kilpailijoista kysyy oikein 40 euron vastauksen, tämä saa sen summan rahaa, mutta jos vastaa väärin, hän menettä sen verran rahaa. Jos kilpailija on kerran kysynyt kyseisen vastauksen väärin, tämä ei voi enää yrittää uudelleen, mutta muut kilpailijat voivat. Kun kilpailija on kysynyt oikein, tämä saa valita minkä tahansa valittavana olevan aihealueen vastauksen. Jos kilpailijan valitsemaa vastausta ei kukaan kysy tai kysyy väärin, saa kyseisen vastauksen valinnut kilpailija valita uuden vastauksen. Ensimmäiselle ja toiselle kierrokselle on piilotettu ns. super-vastauksia, jonka vain vastauksen valinnut saa kysyä (aikaa on viisi sekuntia). Superit eroavat myös siten, että kilpailija saa valita kuinka paljon hän panostaa vastaukseen, mutta raja on siinä, paljonko hänellä on sillä hetkellä rahaa. Esimerkiksi jos superin saaneella kilpailijalla on sillä hetkellä 500 euroa, tämä saa laittaa likoon korkeintaan kyseisen summan. Muiden vastausten tapaan, jos kilpailija kysyy oikein, hän voittaa panostamansa määrän rahaa, mutta väärin kysyessään menettää kyseisen summan. Ensimmäisellä kierroksella supereja on yksi ja toisella kierroksella kaksi.


title: Jeopardy

text: Kolmannelle kierrokselle saavat osallistua ne kilpailijat, joilla on rahaa. Heille esitetään yksi vastaus satunnaisesta aihealueesta. Kilpailijoiden pitää kirjoittaa 30 sekunnissa oikea kysymys ja summa, jonka he haluavat panostaa. Ajan loputtua ei voi enää muuttaa panostuksen määrää tai kysymystä, vaan ne kerrotaan juontajalle. Jos jonkun kilpailijan kysymys on oikein ja tämä on laittanut kaikki peliin voittamastaan summasta esimerkiksi 600, tämän lopullinen saldo on 1 200. Jos kuitenkin jollain kilpailijalla on sama summa, mutta väärä vastaus, tämä menettää kaikki pelissä voittamansa rahat. Eniten jaksossa kerännyt jatkaa seuraavaan Jeopardyyn, mutta jos joku kilpailija on voittanut viisi jaksoa peräkkäin, tämä ei voi enää osallistua kilpailuun ja saa ”suurmestarin” arvon.


title: Jeopardy

text: Suomalaisessa Jeopardyssa ensimmäinen de facto suurmestarin arvon saanut on Mensaan kuuluva rakennusmies "Niku Tuominen". Myöhemmin myös "Arto Arvola, Ukko Liikkanen" ja "Timo Hirvola" ovat saaneet suurmestarin arvon. Hirvola on voittanut suomalaisen Jeopardyn ennätyssumman rahaa niin yhteensä (9 230 €) kuin yhdessä jaksossakin (3 040 €).


title: Jeopardy

text: 1980-luvulla tietokilpailuista on julkaistu Yhdysvalloissa Nintendo Entertainment System-konsolilla pelattavia videopeliversioita.


title: Therizinosaurus

text: Therizinosaurus ("viikatelisko") oli suurten teropodidinosaurusten suku, joka eli myöhäisliitukaudella noin 70 miljoonaa vuotta sitten. Sukuun kuului yksi laji, Therizinosaurus cheloniformis.


title: Therizinosaurus

text: "Therizinosauruksen" kooksi arvioidaan 8-11 metriä. Sen huomattavin piirre olivat sen kynnet. Eläimen molemmissa käsissä oli kolme suunnilleen saman kokoista kynttä, joista pisin oli 71 senttiä pitkä. "Therizinosauruksen" eläessä kynsiä peitti luinen tuppi joka oli ehkä puolet kynsien pituudesta. Kynnet sijaitsivat 2,1 metriä pitkien käsien päässä. Suurin osa "Therizinosauruksen" muista osista on ennallistettu paremmin tunnetuiden sukulaisten pohjalta, mutta tämä oli ryhmän jättiläinen.


title: Therizinosaurus

text: "Therizinosauruksen" ravinto on epäselvä koska kallojen jäänteitä ei ole löydetty, mutta se saattoi olla pääasiassa kasvinsyöjä kuten muut terizinosaurit.


title: Therizinosaurus

text: Kun "Therizinosauruksen" jäänteitä ensimmäisen kerran löydettiin, sitä pidettiin kilpikonnamaisena matelijana (mihin lajinimi viittaa). Löytö oli heikkolaatuinen, siihen kuului muutama litistynyt kylkiluu sekä joukko jättimäisiä käsiä ja kynsiä. Viime puoli vuosisadalla tehdyt löydöt ovat antaneet tästä eläimestä paremman kuvan.


title: Therizinosaurus

text: "Therizinosauruksen" fossiilit on löydetty Mongoliasta, Kazakstanista ja Taka-Baikaliasta.


title: Therizinosaurus

text: "Therizinosaurus" esiintyi brittiläisen Matkalla dinosaurusten kanssa tv-sarjan erikoisjaksossa.


title: Thomas Munkelt

text: Thomas Munkelt (3. elokuuta 1952 Zedlitz, DDR) on itäsaksalainen yleisurheilija ja 110 metrin aitajuoksun olympiavoittaja Moskovan kesäolympialaisissa 1980. Munkelt hallitsi eurooppalaista aitajuoksua 1970-luvulla ja 1980-luvun alkupuolella.


title: Thomas Munkelt

text: Munkelt tuli kansainvälisesti tunnetuksi vuonna 1975, kun hän voitti ensimmäisen yhdeksästä DDR:n kansallisesta mestaruudestaan ja Euroopan cupin voiton 110 metrin aitajuoksussa. Hän sijoittui viidenneksi Montréalin 1976 kesäolympialaisissa ja voitti sekä maailmancupin ja Euroopan cupin 1977. Ensimmäisen arvokisavoittonsa Munkelt saavutti voittaessaan Euroopan mestaruuden 1978.


title: Thomas Munkelt

text: Munkeltin uran huippuhetki oli Moskovan olympialaisissa, kun hän voitti Kuuban Alejandro Casañasin 0,01 sekunnilla. Hänen joukkueensa sijoittui viidenneksi 4 × 100 metrin viestijuoksussa. Munkelt voitti Euroopan mestaruuden 1982 ja saavutti hopeaa 4 × 100 metrin viestissä. Hän voitti vielä Euroopan cupin mutta sijoittui viidenneksi MM-kisoissa Helsingissä 1983.


title: Thomas Munkelt

text: Kuultuaan DDR:n hallituksen päätöksestä boikotoida 1984 kesäolympialaisia Munkelt päätti lopettaa urheilu-uransa. Hänen paras aikansa oli 13,37, jonka hän juoksi elokuussa 1977 Helsingissä.


title: Eduard Friedrich Poeppig

text: Eduard Friedrich Poeppig (16. heinäkuuta 1798 Plauen – 4. syyskuuta 1868 Wahren, lähellä Leipzigiä) oli saksalainen eläin- ja kasvitieteilijä sekä tutkimusmatkailija.


title: Eduard Friedrich Poeppig

text: Poeppig opiskeli Leipzigin yliopistossa. Hänen saatuaan lääketieteen opinnot päätökseen yliopiston rehtori lähetti hänet tutkimusmatkalle Pohjois- ja Etelä-Amerikkaan. Vuosina 1823–1824 hän asui Kuubassa ja 1824–1826 Pennsylvaniassa Yhdysvalloissa. 1826 (tai 1827) hän matkusti Etelä-Amerikkaan ja tutki vuoteen 1832 Chilen, Perun ja Amazonin alueiden eläimistöä ja kasvillisuutta. Chilessä hän vietti vuodet 1826–1829.


title: Eduard Friedrich Poeppig

text: Palatessaan Leipzigiin loppuvuodesta 1832 hän toi mukanaan valtavat määrät näytteitä, muun muassa noin 4 000 kasvilajia. Vuonna 1833 hänet asetettiin Leipzigin yliopistossa eläintieteen professorin virkaan. Hän hoiti virkaa kuolemaansa saakka. Hän myötävaikutti tieteellisen museon perustamiseen Leipzigiin.


title: Eduard Friedrich Poeppig

text: Poeppig kirjoitti useimmat Amerikkaa käsittelevät artikkelit teossarjaan ""Allgemeine Encyclopaedic"", jota julkaisi Ersch und Grtiber.Poeppig kuvaili ja nimesi myös lintuja, muun muassa chilenhaapanan.


title: Albert Roussel

text: Albert Charles Paul Marie Roussel (5. huhtikuuta 1869 – 23. elokuuta 1937) oli ranskalainen säveltäjä.


title: Albert Roussel

text: Roussel syntyi Tourcoingissa ja osoitti varhain kiinnostusta matematiikkaa kohtaan. Hän vietti aikaa Ranskan laivastossa, jonka kanssa tehdyistä matkoista hän sai inspiraation useisiin tuleviin teoksiinsa.


title: Albert Roussel

text: Roussel jätti laivaston 1894 ja alkoi opiskella musiikkia Eugène Gigoutin johdolla. Hän jatkoi musiikinopintojaan vuoteen 1908 ja sai opetusta mm. Vincent d'Indyltä. Hän itse opetti esimerkiksi Erik Satieta ja Edgar Varèsea. Roussel oli ensimmäisessä maailmansodassa ambulanssinkuljettajana länsirintamalla ja osti sodan jälkeen itselleen kesäasunnon Normandiasta. Siellä hän omisti suurimman osan ajastaan sävellystyölle.


title: Albert Roussel

text: Rousselin varhaisimmissa teoksissa on vaikutteita impressionismista, mutta hän kehitti myöhemmin omintakeisemman tyylinsä. Hän oli lisäksi kiinnostunut jazzmusiikista ja kirjoittikin laulun "Jazz dans la nuit". Hänen muuhun tuotantoonsa kuuluu baletteja, neljä sinfoniaa, orkesterisarjoja, pianokonsertto, sellokonsertino, näyttämömusiikkia, kamarimusiikkia, pianokappaleita ja lauluja.


title: Albert Roussel

text: Roussel kuoli Royanissa 68-vuotiaana.


title: Eino Virtanen

text: Eino Virtanen voi tarkoittaa:


title: Formula 1 -kausi 1981

text: Formula 1 -kausi 1981 oli 32. Formula 1 -kausi. Se alkoi 15. maaliskuuta ja päättyi 17. lokakuuta 1981 15 kilpailun jälkeen. Kuljettajien mestaruuden vei Nelson Piquet ja valmistajissa Williams.


title: Sähkökvartetti

text: Sähkökvartetti oli M. A. Nummisen elektronisen musiikin hanke ja Erkki Kurenniemen 1960-luvun lopussa Nummiselle rakentaman syntetisaattorin nimi. Numminen esitteli sähkökvartettiaan musiikillisissa performansseissa. Bulgarian kommunistisilla nuorisofestivaalilla Nummisen esitys karkotti paikalta suuren osan tuhatpäisestä yleisöstä. Numminen ja sähkökvartetti saivat porttikiellon festivaaleille.


title: Sähkökvartetti

text: Itse Sähkökvartetti-laite oli syntetisaattorikokonaisuus, jossa potentiometrin ohjaama ”sähköinen viulu” yhdistyi sähkörumpuihin ja elektronisia melodioita tuottavaan osaan. Laitteen soittamiseen tarvittiin neljä avustajaa. Sähkökvartetin ainoa levytetty esitys sisältyy Nummisen kappaleeseen "Kaukana väijyy ystäviä."


title: Konispol

text: Konispol (albaniaksi "Konispoli") on kaupunki Albanian eteläosassa Vlorën maakunnassa 389 metrin korkeudessa. Kaupunki sijaitsee kilometrin päässä Kreikan rajasta ja 191 kilometrin päässä Tiranasta. Sen asukasluku on 3 500 (2004). Kaupungin tärkeimmät elinkeinot ovat maatalous ja viinirypäleiden viljely.


title: Eino Virtanen (muusikko)

text: Eino Virtanen (10. joulukuuta 1925 Helsinki – 26. marraskuuta 1999 Helsinki) oli suomalainen laulaja, säveltäjä, kapellimestari, sovittaja ja trumpetisti. Hän teki paljon duolevytyksiä Brita Koivusen kanssa. Virtanen myös antoi äänensä Pikkuoraville "Saukki ja Oravat" -levytyksissä ja esiintyi muutamassa elokuvassa omana itsenään.


title: Eino Virtanen (muusikko)

text: Musiikkiopintojen lisäksi Eino Virtanen opiskeli lakia Helsingin yliopistossa. Hän teki musiikki- ja muitakin ohjelmia Yleisradiolle niin televisioon kuin radion musiikkiosastolle. Hän oli Radion tanssiorkesterin jäsen.


title: Kaarinan Reipas

text: Kaarinan Reipas ry (KaaRe) on kaarinalainen urheiluseura, jonka pääurheilumuoto on kautta aikojen ollut jalkapallo. Seura on perustettu 17. lokakuuta 1958 Kaarinassa, Kauselassa. Seuran tarkoituksena on edistää ja kohottaa liikuntakasvatusta toiminta-alueellaan Kaarinassa.


title: Kaarinan Reipas

text: KaaRen edustusjoukkue pelaa kaudella 2014 Nelosessa.


title: Kaarinan Reipas

text: Seura on Suomen Palloliiton (SPL) jäsen.


title: Ernesto Teodoro Moneta

text: Ernesto Teodoro Moneta (20. syyskuuta 1833–10. helmikuuta 1918 oli italialainen sanomalehtimies, pasifisti, joka sai Nobelin rauhanpalkinnon yhdessä ranskalaisen Louis Renault'n kanssa vuonna 1907. Hän on ainoa italialainen, joka on saanut rauhanpalkinnon.


title: Ernesto Teodoro Moneta

text: Moneta oli patriootti ja journalisti, hän osallistui kuuluun Milanon viiteen päivään ja oli garibaldiini.


title: Ernesto Teodoro Moneta

text: Vuodesta 1867 hän johti sanomalehti Il Secoloa (), joka oli inspiroitunut garibaldismin ja radikalismin ajatuksista. Vuonna 1887 hän perusti yhdistyksen nimeltään "Unione Lombarda per la Pace e l'Arbitrariato" (suom. Lombardian raihan ja sovittelun liitto).


title: Ernesto Teodoro Moneta

text: Milanossa, synnyinkaupungissaan, sijaitsee Porta Venetzia (Venetsian portin) alueella hänenen muistokseen pystytetty muistomerkki, jossa lukee: ""Ernesto Teodoro Moneta - Garibaldino - Pensatore - Pubblicista - Apostolo della pace fra libere genti"" (Ernesto Teodoro Moneta - garibaldiini - ajattelija - julkaisija - vapaiden ihmisten rauhan apostoli).


title: Real Illusions: Reflections

text: Real Illusions: Reflections on kitaristi Steve Vain soololevy. Levy julkaistiin 22. helmikuuta 2005. Levyllä on Steve Vain lisäksi mm. basisti Billy Sheehan, Kitaristi Dave Weiner, kitaristi/kosketinsoittaja Tony MacAlpine ja rumpalit Gregg Bissonette, Jeremy Colson .


title: Real Illusions: Reflections

text: Albumi debytoi Yhdysvalloissa Billboard 200 -listan sijalla 147.


title: Jeremy Soule

text: Jeremy Soule (s. 19. syyskuuta 1975 Keokuk, Iowa) on yhdysvaltalainen säveltäjä, joka säveltää musiikkia pääasiassa videopeleihin. Soule kuuluu alan arvostetuimpiin säveltäjiin.


title: Jeremy Soule

text: Suurin osa Soulen musiikista on tehty elektronisilla laitteilla, mutta muistuttaa todellisen sinfoniaorkesterin sointia. Hän työskentelee kuitenkin säännöllisesti myös aitojen sinfoniaorkestereiden ja kuorojen kanssa. Näihin kuuluvat London Philharmonia, Northwest Sinfonia, Prahan filharmonikot ja Pinewood Singers.


title: Anholt

text: Anholt on Tanskalle kuuluva saari Kattegatissa. Se on pinta-alaltaan 21,75 km ja vakituisia asukkaita on 151. Saarelle on autolauttayhteys Grenåsta johon se hallinnollisesti aiemmin kuului. Vuoden 2007 alusta se on kuulunut Norddjursin kuntaan.


title: Anholt

text: Saaren länsiosat ovat moreeniharjua, itäpuolella puolestaan sijaitsee Pohjois-Euroopan laajin hietikkoalue. Vuosisatoja kestäneen majakkatulen ylläpidon johdosta saarelta on hakattu aikojen saatossa kaikki polttopuuksi kelvanneet metsiköt. Anholtin kylä sijaitsee saaren luoteiskärjessä. Itäkärjessä sijaitsee Tanskan suurin hyljeyhdyskunta, tämä osa saaresta on matkailijoilta suljettu.


title: Anholt

text: Vuosien 1808–1814 välisen ajan saari oli brittien miehittämä, koska he halusivat turvata kauppalaivaston pääsyn Itämerelle mannermaasulun aikana.


title: Steve Marriott

text: Stephen Peter "Steve" Marriott (30. tammikuuta 1947 – 20. huhtikuuta 1991) oli englantilainen rocklaulaja, -lauluntekijä ja -kitaristi.


title: Steve Marriott

text: Marriott syntyi Lontoossa ja oli nuorena ukulelen katusoittaja. Hän aloitteli myös näyttelijän uraa.


title: Steve Marriott

text: Marriott oli 1960-luvulla Small Facesin keulahahmoja. Hänen kirjoittamiaan yhtyeen lauluista olivat muun muassa "All or Nothing", "Itchycoo Park", "Lazy Sunday" ja "Tin Soldier". Marriottin ura The Small Facesissa loppui 1969, ja hän perusti Humble Pien.


title: Steve Marriott

text: Humble Pien levytykset nousivat listoille, mutta se hajosi vuonna 1975. Marriott keskittyi soolouraan ja muihin projekteihinsa. Hän teki yhteistyötä muun muassa Johnny Hallydayn ja Johnny Thundersin kanssa. Hän sai vaikutteita niin yhdysvaltalaisesta soulmusiikista kuin The Beatlesiltakin.


title: Steve Marriott

text: Humble Pie perustettiin uudelleen 1980, mutta se hajosi jälleen kahden albumin jälkeen. Marriott oli yhdessä Peter Framptonin kanssa suunnittelemassa Humble Pielle uutta materiaalia, mutta Marriott kuoli tulipalossa 44-vuotiaana ennen kuin projekti ehti edetä. Kaksi Marriottin ja Framptonin uutta laulua on kuitenkin kuultavilla Framptonin levyllä "Shine On".


title: Steve Marriott

text: Kuriositeettina mainittakoon, että Marriottin koira Seamus haukkuu The Small Facesin kappaleessa "The Universal" ja Pink Floydin kappaleessa "Seamus" (albumilla "Meddle", 1971).


title: Valkoiset kotkat

text: Valkoiset kotkat (, "Beli Orlovi") oli Kroatian ja Bosnian sodissa 1991–1995 toiminut serbien puolisotilaallinen joukko, četnikkiryhmä, joka tuki Vojislav Šešeljiä, äärikansallismielistä serbien oppositiojohtajaa.


title: Valkoiset kotkat

text:
Järjestö syyllistyi moniin etnisiin puhdistuksiin, joissa ihmisiä karkotettiin, kidutettiin, tapettiin ja ryöstettiin vain sen takia, että he eivät olleet serbejä. Järjestön nimi tulee toisen maailmansodan aikaisesta ryhmästä, joka
taisteli Titon partisaaniliikettä vastaan. Jugoslavian hajoamissodissa taistelleet "Valkoiset kotkat" perustivat 1991–1992 Dragoslav Bokan ja Mirko Jović. Valkoiset kotkat harjoittivat julmuuksiaan muun muassa Fočassa ja Gackossa. Jugoslavian sotarikoksia tutkinut kansainvälinen tuomioistuin ICTY on etsintäkuuluttanut Mitar Vasiljevićin ja Milan Lukicin.


title: Nicke Andersson

text: Anders Niklas "Nicke" Andersson (s. 1. elokuuta 1972) on ruotsalainen rockmuusikko. Hänet tunnetaan yleensä The Hellacopters -yhtyeen kitaristilaulajana. Hän toimii tällä hetkellä Imperial State Electric -yhtyeen laulajana ja kitaristina, sekä Death Breath -yhtyeen rumpalina. Andersson perusti Death Breathin vuonna 2005.


title: Nicke Andersson

text: Andersson on ennen uraansa The Hellacoptersissa ollut mukana mm. yhtyeessä Entombed. Hellacopters sai alkunsa vuonna 1994. Nicke Andersson oli tärkeä hahmo Ruotsin death metal -skenen synnyssä, ellei tärkein.


title: Nicke Andersson

text: Anderssonin muita projekteja ovat olleet mm. Supershit 666, Nihilist (ent. Entombed), The Hydromatics, ja The Solution. Hän oli vuonna 2005 tuottamassa Dollhousen albumia "The Royal Rendezvous".


title: Nicke Andersson

text: Andersson tunnetaan myös salanimellä "Nicke Royale".


title: Vantaan Pussihukat

text: Vantaan Pussihukat on vuonna 1975 perustettu vantaalainen koripalloseura. Pussihukista käytetään yleisesti lyhennettä PuHu. Sillä oli edustusjoukkueet, jotka pelasivat kaudella 2008–2009 sekä miesten I-divisioonassa että naisten SM-sarjassa. PuHun edustusjoukkueet menivät kuitenkin konkurssiin vuoden 2008 marraskuussa.


title: Vantaan Pussihukat

text: Pussihukkien miehet ja naiset pelasivat pitkään Myyrmäen urheilutalolla. Nykyään molemmat joukkueet kuitenkin pelaavat kotiottelunsa Energia-areenalla.


title: Vantaan Pussihukat

text: Miehet ovat pelanneet SM-sarjassa, nykyisessä korisliigassa, kaudesta 1997–1998. Tällä matkalla seuraa ovat valmentaneet Pekka Salminen, Tomi Kaminen, Antti Papinaho ja viimeisimpänä Kari Liimo. Pussihukkien kapteeni on koko sen SM-historian ajan ollut takamies Kimi Klingberg. Kaminen johdatti Pussihukat vuonna 2003 sen ensimmäiseen mitaliin miesten puolella, kun Puhu sai pronssimitalit. Vuonna 2005 Puhu ylsi finaaleihin saakka mutta jäi hopealle. Kauden 2006–2007 päätteeksi miesten edustusjoukkue putosi mestaruussarjasta yhden sarjaportaan alaspäin I-divisioonaan.


title: Vantaan Pussihukat

text: Korisliigan vuoden puolustuspelaaja


title: Vantaan Pussihukat

text: Korisliigan vuoden kehittynein pelaaja


title: Vantaan Pussihukat

text: Korisliigan paras kuudes pelaaja


title: Vantaan Pussihukat

text: Vuoden I-divisioonapelaaja


title: Vantaan Pussihukat

text: Naisten edustusjoukkue on pelannut pitkään SM-sarjassa ja se on voittanut kaksi Suomen mestaruutta ja seitsemän muuta SM-mitalia sekä kaksi cup-mestaruutta. Naisilla on myös joukkue, Puhuttaret, naisten I-divisioonassa.


title: Vantaan Pussihukat

text: Pussihukat toimii pääasiassa Länsi-Vantaalla, mutta on laajentanut toimintaansa jo Keski-Vantaalle. Puhun junioritoiminta on laajaa ja joukkueita löytyy joka ikäluokasta, tytöistä ja pojista.


title: Vantaan Pussihukat

text: Pussihukat on sijoittunut Koripalloliiton Kultainen Kori -kilpailussa joka vuosi kärkinelikkoon. Tämä kertoo juuri hyvästä ja laajasta junioritoiminnasta ja lisäksi juniorien suuresta määrästä.


title: Vantaan Pussihukat

text: Pussihukkien edustusjoukkue pelaa kaudella 2012–2012 Pyörätuolikoripallon SM-sarjassa. Seura on voittanut SM-kultaa vuosina 2008 ja 2011.


title: Reino Kurki-Suonio

text: Reino Elias Mikael Kurki-Suonio (s. 29. syyskuuta 1937 Hämeenlinna) on Tampereen teknillisen yliopiston emeritusprofessori.


title: Reino Kurki-Suonio

text: Reino Kurki-Suonio on ennen kaikkea tietojenkäsittelytieteen ja ohjelmistotekniikan tutkija ja opettaja. Monet hänen oppilaansa ovat keskeisillä paikoilla yrityselämässä tai yliopistoissa. Kansainvälisten tieteellisten saavutusten lisäksi hän on ollut uranuurtajana alan opetuksessa ja tutkimuksessa Suomessa.


title: Reino Kurki-Suonio

text: Ylioppilas Hämeenlinnan yhteiskoulusta 1955; filosofian maisteri 1959, filosofian lisensiaatti 1963 sekä filosofian tohtori 1965, kaikki Helsingin yliopistosta.


title: Reino Kurki-Suonio

text: Reino Kurki-Suonio aloitti 1965 Pohjoismaiden ensimmäisenä tietojenkäsittelyopin professorina Yhteiskunnallisessa Korkeakoulussa (nykyisessä Tampereen yliopistossa). Tässä tehtävässä hän joutui luomaan suuntaa sille, minkälaista on yliopistotasoinen tietojenkäsittelyopin opetus ja tutkimus. Silloin – niin kuin myöhemminkin – työnantajat toivoivat käytössä olevien järjestelmien käytön opettamista. Kurki-Suonion lähtökohta oli kuitenkin saada aikaan sisällöltään kestävämpää ja samalla teoreettisempaa opetusta, mikä suuntaus on osoittautunut kestäväksi yliopistotasoisessa tietojenkäsittelyopin opetuksessa. Tämä ratkaisu ei kuitenkaan katkaissut yhteyksiä yritysmaailmaan, vaan Kurki-Suonio on ollut voimakkaasti kehittämässä yritysmaailman ja yliopistojen välistä yhteistyötä. Ohjaamiensa väitöskirjojen ja lukuisten vastaväitösten kautta hän oli keskeisenä henkilönä luomassa Suomeen alan ensimmäisiä tutkijasukupolvia.


title: Reino Kurki-Suonio

text: Vuonna 1980 professori Kurki-Suonio hyväksyi kutsun Tampereen teknillisen korkeakoulun tietojenkäsittelytekniikan professoriksi. Tullessaan korkeakoulun professoriksi hän sai valita sijoituspaikkansa. Vaikka hänen peruskoulutuksensa onkin matemaatikko, hän valitsi paikakseen elektroniikan laitoksen. Syynä oli paljolti, että hänellä oli jo Tampereen yliopiston ajoilta yhteistyötä professori Yrjö Neuvon kanssa. Tämä valinta oli yksi merkittävimpiä yksittäisiä päätöksiä siinä ketjussa, joka on tehnyt Tampereen teknillisen yliopiston tietotekniikan osastosta laaja-alaisen ja voimakkaan yksikön Suomessa.


title: Reino Kurki-Suonio

text: Eläkkeelle Kurki-Suonio jäi vuonna 2002.


title: Reino Kurki-Suonio

text: Suomen Kaapelitehdas 1960–66, Yhteiskunnallisen Korkeakoulun, sittemmin Tampereen yliopiston tietojenkäsittelyopin professori 1965–1980. Tampereen teknillisen korkeakoulun, sittemmin Tampereen teknillisen yliopiston tietojenkäsittelytekniikan professori 1980–2002.


title: Reino Kurki-Suonio

text: Monivuotinen laitosjohtaja ja laskentakeskuksen johtokunnan puheenjohtaja Tampereen yliopistossa ja Tampereen teknillisessä yliopistossa. Varadekaani ja konsistorin jäsen Tampereen yliopistossa (1969–1971), hallituksen ja valtuuston jäsen (1979–1980). Ulkopuolinen jäsen luonnontieteellisen toimikunnan matematiikan ja fysiikan jaostossa (1971–73). Kanta-Hämeen kesäyliopiston rehtori (1972–74). Tampereen teknillisen korkeakoulun sähkötekniikan osastonjohtaja (1982–1983), tietotekniikan osastonjohtaja (1993–95). Opetusministeriön tietojenkäsittelytekniikan tutkijankoulutusohjelman johtaja (1985–89). VTT:n Tietojenkäsittelytekniikan laboratorion neuvottelukunnan puheenjohtaja (1989–1993). TISEn (Tampereen tietojenkäsittelytieteen ja -tekniikan tutkijakoulu) johtaja (1994–95). Tampereen teknillisen yliopiston 1. vararehtori (1998–2002).


title: Reino Kurki-Suonio

text: Vieraileva tutkija Carnegie Mellon -yliopistossa 1964–65 ja 1984–85 sekä Stanfordissa 1974–75, IFIPin tieteellisen työryhmän Formal Description of Programming Concepts jäsen (1967–1980), IFIPin teknisen komitean Software: Theory and Practice jäsen (1974–), varapuheenjohtaja (1991–94), puheenjohtaja (1995–), Suomen edustaja IFIPin yleiskokouksessa (1997–). Pohjoismaisen BIT-aikakauslehden toimituskunnan jäsen (1971–1986); IEEE Transactions on Software Engineering -lehden toimittaja (1992–). Suomalaisen tiedeakatemian jäsen (1992–), Teknisten tieteiden akatemian jäsen (1981–).


title: Reino Kurki-Suonio

text: Valmistuttuaan Helsingin yliopistosta filosofian kandidaatiksi Reino Kurki-Suonio siirtyi vuonna 1960 Suomen Kaapelitehtaalle silloin uuden alan, tietokoneiden, pariin. Kuusikymmentäluvun alussa hän oli puolen vuoden vierailulla Tanskassa, jossa hän tutustui tohtori Peter Nauriin ja Algol-kieleen. Tämä johti sitten väitöskirjaan (1964) formaaleista kielistä ja automaateista sekä pitkään kestäneeseen tutkimukseen ohjelmointikielten ja kääntäjien parissa. Kahdeksankymmentäluvun alkupuolella Kurki-Suonion kiinnostus siirtyi hajautettujen ja rinnakkaisten järjestelmien määrittelyyn ja suunnitteluun. Yhdessä Åbo Akademin professorin Ralph-Johan Backin kanssa hän esitteli yhteisaktioteorian (joint actions), jonka pohjalle on sittemmin hänen johdollaan kehitetty DisCo-niminen kieli ja määrittelymenetelmä.


title: Reino Kurki-Suonio

text: Reino Kurki-Suonio on saanut seuraavat huomionosoitukset:


title: Reino Kurki-Suonio

text: Pohjoismaiden ensimmäisen tietojenkäsittelyopin professorin Reino Kurki-Suonion muotokuva paljastettiin keskiviikkona 10. joulukuuta 2003 Tampereen yliopiston tietojenkäsittelytieteiden laitoksella.


title: Reino Kurki-Suonio

text: Reino Kurki-Suonion maailmankatsomus perustuu kristinuskon juuriin hylkäämättä luonnontieteellistä pohjaa.


title: Richard Petty

text: Richard Lee Petty (s. 2. heinäkuuta 1937 Level Cross, Pohjois-Carolina, Yhdysvallat) on yhdysvaltalainen entinen kilpa-autoilija.


title: Richard Petty

text: Petty voitti urallaan Sprint Cupin ennätykselliset seitsemän kertaa, samaan on pystynyt ainoastaan Dale Earnhardt. Petty voitti urallaan 200 NASCAR-osakilpailua. Vuonna 1958 ensimmäisen kisansa ajanut Petty lopetti uransa vuonna 1992 Atlantassa ajettavaan Bass Pro Shops 500 -kisaan. Pettyä kutsutaan myös NASCARin kuninkaaksi.


title: Verkkojoki

text: Verkkojoki (ent. Elomäki) on kylä Valtimolla Pohjois-Karjalassa. Asukkaita on vajaa 80. Kylän väki on vähentynyt ja koulu lakkautettu. Myös Omenamäen asutusalue kuuluu kylään. Kylän asutus sijaitsee Verkkojoen varrella. Joen varrella on nähtävyys, Tavikosken hierinmylly. Kylällä toimii edelleen Valtimon vanhin kyläyhdistys.


title: Sobekhotep III

text: Sobekhotep III oli muinaisen Egyptin 13. dynastian faarao. Sobekhotep III perhe on varsin hyvin tunnettu, hänen isänsä oli varmuudella Mentuhotep ja äitinsä nimeltään Jewetibaw. Kuninkaalla ( Sobekhotep ) itsellään oli kaksi vaimoa, Senebhenas sekä Neni jonka kanssa hänellä oli kaksi tytärtä, Jewetibaw ja Dedtanuq. Jewetibaw kirjoitutti nimensä kuninkaalliseen kartussiin. Tämä oli toinen kerta historiassa kun kuninkaan tytär oli vastaanottanut tämän kunnian.


title: Scrolls of the Megilloth

text: Scrolls of the Megilloth on australialaisen death metal -yhtyeen Mortificationin toinen studioalbumi, joka julkaistiin vuonna 1992 Nuclear Blast Records -levymerkillä. "Scrolls" on yhtyeen kuuluisin, ylistetyin, äärimmäisin, synkein ja raain julkaisu. Albumin musiikki on silkkaa death metalia, ja sanoitukset käsittelevät suuntauksen tyypillisiä aiheita kristillisestä näkökulmasta. The Metal Observerin mukaan "Scrolls" on "mestariteos", "palanen australialaisen metallimusiikin historiaa" ja toi yhtyeen "death metal -suuntauksen eliittiin 1990-luvun alussa". The Metal for Jesus! -sivuston mukaan "Scrolls" oli yhtä merkittävä kristillisen metallimusiikin teko 1990-luvulla kuin Stryperin "To Hell with the Devil" oli 1980-luvulla. Albumilta kuvattiin neljä musiikkivideota. "Scrollsista" tuli niin maineikas, että kaikkia Mortificationin myöhempiä albumeita tultaisiin vertaamaan siihen. Vuonna 2010 HM-lehti sijoitti albumin 17. sijalle 100 kaikkien aikojen parasta kristillistä metallialbumia -listallaan.


title: Scrolls of the Megilloth

text: Albumi äänitettiin Studio RBX:ssä, Richmondissa, Melbournessa ja miksattiin Toybox Studiosissa Northcoressa, Melbournessa. Albumin tuotti Doug Saunders. Mortificationin kokoonpano koostui laulaja-basisti Steve Rowesta, kitaristi Michael Carlislesta ja rumpali Jayson Sherlockesta. Sekä Carlisle että Sherlock lauloivat taustoja albumilla, ja Sherlock soitti soolokitaraa albumin päättävällä kappaleella "Ancient Prophecy", koska Carlisle oli pätevämpi rytmikitaristi kuin soolokitaristi. Tällä albumilla yhtye jätti thrash metal -juurensa ja siirtyi täysin death metaliin.


title: Scrolls of the Megilloth

text: "Scrolls of the Megilloth" alkaa "Nocturnal"-kappaleen introlla, joka käsittää yöllisiä ääniä heinäsirkkojen sirinästä sammakoiden kurnutukseen, luoden kulttikauhuelokuvatunnelmaa. Tätä seuraa hitaasti voimistuva, uhkaava rummutus. Dropped D -vireinen kitarariffi käynnistää kaoottisen nopeuden, ja Steve Rowe murisee sanat "Nocturnal/ Creatures of the Night", jossa sana "Creatures" on lausuttu erityisen raastavalla, riipivällä äänellä. Tämän jälkeen albumi jatkaa grindcore-vaikutteisella death metal -linjalla, muistuttaen osin brittiläisen suuntauksen deathgrind-tyyliä. Enimmäkseen nopeatempoisena pysyvästä otteesta poikkeavat lähinnä laahustavat "Raise the Chalice" ja eeppinen päätöskappale "Ancient Prophecy". Albumin tunnistettavimpia piirteitä ovat Jayson Sherlocken nopea ja erikoinen tuplabasarityöskentely, Michael Carlislen raaka mutta tarkka kitarointi sekä Steve Rowen groovaava, korkeavireinen basson soitto ja erittäin matala murinalaulu, joka on erityisen korisevaa "Ancient Prophecy" -kappaleen eräässä säkeistössä. Uhkaavalla urkumelodialla alkava nimikappale "Scrolls of the Megilloth" on albumin tunnetuimpia kappaleita ja se julkaistiin singlenä. "Death Requiem" sisältää kolkkoa puheääntä, joka kuvailee hautajaistilaisuutta.


title: Scrolls of the Megilloth

text: Sanoitukset albumilla ovat yhtä äärimmäisiä kuin musiikki. Yhtye käsittelee death metalin tyypillisiä aiheita, kuolemaa, väkivaltaa, okkultismia ja kauhua kristillisestä näkökulmasta: "Eternal Lamentationilla" jumalattomat kirkuvat tuskaansa helvetin liekeissä, "Terminate Damnation" kertoo henkisestä sodankäynnistä pahuutta ja moraalittomuutta vastaan ja "Necromanicide" varoittaa harjoittamasta spiritismiä kuolleiden tavoittamiseen, koska "vain demonit vastaavat niiden kutsuun". Konseptin takaa löytyy raamatullinen pohja: "Scrolls of the Megilloth" on vanhan testamentin termi viidelle käärölle (alun perin juutalaisessa Raamatussa, Tanakhissa, "Viisi megillaa"), jotka ovat Ruut, Salomon, Ester, Valitusvirret ja Saarnaaja. Kansilehden sivuhuomautuksissa Steve Rowe selostaa, että näillä kirjoilla oli erityisasema juutalaisessa perinteessä, ja niitä luetaan edelleen usein tärkeissä juutalaisissa juhlissa, esimerkiksi Esterin kirjaa luetaan Purimin aikana. Jayson Sherlocken maalaamasta kansitaiteesta Rowe kertoo, että hämähäkinseitit viittaavat siihen, kuinka jotkut eivät koskaan lue näitä kirjoja ja että luuranko kuvastaa monia kristittyjä, jotka ovat osittain kuolleita koska eivät tunne Jumalan koko Sanaa.


title: Scrolls of the Megilloth

text: "Scrolls of the Megillothia" pidetään yleisesti Mortificationin "magnum opuksena" - uransa huippusaavutuksena. No Life 'til Metal -sivuston kirjoittajan Scott Watersin mukaan albumista tuli niin maineikas ja ylistetty, että yhtyeen kaikkia myöhempiä julkaisuja tultaisiin aina vertaamaan "Scrollsiin". The Metal Observerin kriitikko Chris Kraemer luonnehtii albumia "mestariteokseksi". Kraemerin mukaan "Scrolls of the Megilloth" on "palanen australialaisen metallimusiikin historiaa", ja hänen mukaansa tämän albumin ansiosta yhtye "kuului death metal -suuntauksen eliittiin 1990-luvun alussa". The Metal for Jesus! -sivuston Johannes Jonssonin mukaan albumi oli yhtä uraauurtava kristillinen metalliteko 1990-luvulla kuin Stryperin "To Hell with the Devil" oli 1980-luvulla. Samoin The Whipping Postin ja HM Magazinen kriitikko Matt Morrow nimittää albumia "death metalin klassikoksi". All Music Guiden Kirk Dombekin mukaan albumi "toi yhtyeelle huomiota metallimusiikin alakulttuurissa" ja "sisältää joitain pelottavimmista koskaan äänitetyistä lauluäänistä." Suosion siivittämänä albumin neljästä kappaleesta tuotettiin musiikkivideot, jotka ohjasi ja kuvasi videokuvaaja Neil Johnson. Musiikkivideot julkaistiin videokokoelmalla "Grind Planets".Bonuskappaleet


title: Keroro gunsō

text: Keroro gunsō () on Mine Yoshizakin luoma manga, johon perustuen on tehty TV-animesarja, jonka on ohjannut Jun'ichi Satō. Sekä animessa että mangassa seurataan sammakkomaisten avaruusolentojen yrityksiä valloittaa Maa. Kersantti Keroro, sarjan nimikkohahmo, on ryhmän johtaja, mutta joutuu kolmehenkisen perheen armoille. Keroro pakotetaan tekemään hyödyttömiä kotitöitä perheelle armeijan hylättyä hänen ryhmänsä Maapallolle.


title: Keroro gunsō

text: Sarjassa käytetään sanaleikkejä (homofooneja), fyysistä huumoria, tilannehuumoria ja lukemattomia viittauksia popkulttuuriin. Eri animeita, pelejä, mangoja ja muita popkulttuurin osa-alueita parodioidaan miltei jatkuvasti sarjassa, minkä vuoksi nuorempien katsojien on vaikeampi tajuta "sisäpiirin vitsejä". Vaikka animessa on sama tarina, ovat viittaukset täysin erilaisia. Eritoten viittauksia liittyen Neon Genesis Evangelioniin ja muihin animaatioihin, joihin Bandai ei omista oikeuksia, käytetään vain harvoin. Sen sijaan käytetään suoria viittauksia Gundamiin, johon Bandailla on oikeudet. Japanissa sen on julkaissut Kadokawa shoten, lehdessä Shōnen ace, ja englanniksi sitä julkaisee Tokyopop. Animen on tuottanut Sunrise, ja tällä hetkellä sitä on tehty 146 jaksoa. Kesällä 2006 julkaistiin Satōn ohjaama Keroro gunsō -elokuva, ja toisen elokuvan on ilmoitettu tulevan maaliskuussa 2007.


title: Keroro gunsō

text: Keroro Gunsõ () Planeetta Keronin Armeijan Keroro Platoonin Kersantti. Hänen itse esittelynsä on Gama Seiun Dai Gojuuhachiban Wakusei- Uchuu Shinkougun Tokushu Senkou Kousaku Butai Taichou- Keroro Gunsou (). Hänen partnerinsa on Hinata Fuyuki. Keroron nimi tulee japanilaisesta sammakon ääntelystä: KeroKero ()


title: Keroro gunsō

text: Keroron "ihon" väri on vihreä ja hänellä on Keltainen kypärähattu päässään jonka keskellä on punainen tähti (sekä iso keltainen tähti vatsassa). Garurun sanojen mukaan tähti on Keron Armeijan Upseerin symboli. Tähdellä itsestään on voima antaa arvokkuutta kantajalleen. Kuitenkin, Keroro on "viallinen" hahmo eikä tähden voima tehoa häneen. Aina kun keroro on yhteydessä räjähdykseen hänelle ilmaantuu automaattisesti musta afro. (Keroro animen ensimmäinen lopputunnari).


title: Keroro gunsō

text: Keroron harrastuksiin kuuluu animen katsomisen ja mangan lukemisen sekä internetissä olemisen lisäksi Gunpla (Gundam robotti) -figuurien kerääminen. Hänellä on lukematon määrä erilaisia Gunpla-figuureja huoneessaan.


title: Keroro gunsō

text: Keroro siivoaa lähes päivittäin Hinatan kotitaloudessa, joten hänen vahvuuksiinsa kuuluu siivoaminen. Vaikka Kerorolla ei ole esittää omia taisteluvoimia, hän on silti syyllinen Giroron kasvoissa olevaan arpeen. Kun Keroro joutuu kosketuksiin kostean ilman kanssa, hänen "Musta" puoli tulee esiin. Silloin hän on kyllä vakavasti otettava Kapteeni. Ainoa joka voi auttaa Keroroa normalisoitumaan on joko Fuyukin raivo tai Avaruusolio Nyororo, joka kuivaa Keroron. Keroro saa myös paljon voimia syömällä Carambolaa (Starfruit), jossa Kururun mukaan on paljon Planeetta Keronin lääkeominaisuuksia.


title: Keroro gunsō

text: Keroron suurin pelko on hänen isänsä, mikä on tullut lapsuudesta. Fuyukin mainitessa sanan "ystävä" Keroron valtaa syvä tunneaalto ja syyllisyyden tunne (jos hän on siis yrittänyt valloittaa maailman). Keroron suurin heikkous on kuitenkin Gundam-sarjan figuurit Gunplat.


title: Muratit

text: Muratit ("Hedera") on kasvisuku araliakasvien ("Araliaceae") heimossa. Siihen kuuluu määrittelytavasta riippuen toistakymmentä lajia, jotka kasvavat Euroopassa, Pohjois-Afrikassa ja Aasiassa.


title: Muratit

text: Muratit ovat ainavihantia, ilmajuuriensa avulla tukea pitkin kiipeileviä ja suikertelevia köynnöskasveja. Lehdet pitkissä versoissa ovat vuorottaisia. Nuorissa oksissa ne ovat liuskaisia, mutta täyskasvuisilla yksilöillä ehytlaitaisia. Kellanvihreät, syksyllä avautuvat kukat ovat pallomaisissa, tiiviissä kukinnoissa. Kukat sisältävät runsaasti mettä, ja ne ovat tärkeää ravintoa myöhäissyksyn hyönteisille. Talvella kypsyvät hedelmät (6 mm) ovat mustia marjoja, ja ne ovat linnuille mieluista ravintoa. Ihmisille ne kuitenkin ovat myrkyllisiä.


title: Muratit

text: Euroopassa yleisin laji on varjomuratti ("Hedera helix"), josta tunnetaan lukuisia muotoja. "Arborescens" on pistokkaista lisättävä pystykasvuinen muoto. Muratteja käytetään seinien, muurien ja pylväiden koristeluun, mutta usein myös maanpeitekasvina. Suomessa muratit eivät yleensä ole talvenkestäviä, mutta hyvän lumisuojan turvin ne voivat menestyä matalana kasvina ulkonakin tyydyttävästi. Suomen oloihin sopii parhaiten ulkona kasvatettavaksi Baltiasta kotoisin oleva lajike vironmuratti ("Hedera helix" ’Baltica’). Lukuisista puutarhamuodoista varsinkin kirjavalehtiset lajikkeet ovat suosittuja ruukkukasveja.


title: Puukari

text: Puukari on kylä Valtimolla Pohjois-Karjalassa, valtatie 6:n ja Joensuun-Kontiomäen radan varrella noin 10 km Valtimon kirkonkylältä pohjoiseen. Puukarin asukasluku on noin 400, kun tähän Valtimon osa-alueeseen lasketaan myös naapurialueet mukaan. Puukarin keskus sijaitsee Valtimonjoen vesistöalueella viljellyllä joenvarsialueella Puukarinjärven pohjoispäässä, jossa Maaselältä laskevat Kokkojoki-Hallajoki ja Rasimäestä tuleva Rumonjoki yhtyvät. Joet ovat koskisia ja muodostavat useita kauniita suvantoja. Jokireitin varsia seurailee entinen päätie Puukarintie. Myös Joensuu-Kontiomäki-rata kulkee kylän halki. Radalla on Puukarin asema. Henkilöliikenne osuudella Nurmes–Kontiomäki lakkautettiin vuonna 1993.


title: Puukari

text: Laajemmin Puukariin katsotaan kuuluvan myös Nuolijärven, Omenamäen ja Verkkojoen kylät.


title: Puukari

text: Nimi Puukari juontuu tapauksesta, kun nykyisin nähtävyytenä tunnetusta Padankielestä eli ”kalliokoskesta” irtosi maapala, jossa oli myös puita. Tämä maapala pysähtyi alajuoksun Puankielen niityille tammeten Kokkojokea. Siitä nimi Puukari, joka otettiin myös rautatieaseman nimeksi ja samalla unohdettiin kylän vanha nimi Elomäki. Puukari on ollut aikaisemmin talon nimenä. Puukari on myös sukunimi ja väestörekisterikeskuksen mukaan nykyisenä nimenä alle sadalla ihmisellä.


title: Puukari

text:
Puukarin Kalliokosken rantapenkasta on löydetty harvinaisen pitkä, 122 cm:n pituinen miekka, joka on ajoitettu rautakauden aikaan, 1200-luvulle.
Ennen kulki vanha Kajaanintie (nyk. Puukarintie) jokireitin itärantaa seuraten pohjoiseen. Vanhan maantien korvasi myöhemmin lännempää kulkeva, päällystetty Kajaanintie, nykyinen Valtatie 6. Ennen alue tunnettiin Elomäen nimellä. Nykyään alueen nimenä käytetään enemmän Puukaria.Sodan jälkeen alueelle, Rumon- ja Kokkojoen varsille tuli paljon siirtokarjalaisia. Nykyään alueella on paljon autioituneita tiloja. Parhaimmillaan 1950-luvulla kylällä toimi 3 kauppaa ja koulussa oli yli 100 oppilasta. Nykyään kaupat, postitoimipaikka ja koulu ovat lakkautetut.


title: Puukari

text: Kylällä toimii edelleen Puukarin maamiesseuran talo, jossa järjestetään erilaista ohjelmaa. Kylällä on myös mm. uimaranta Kajaanintien varrella Lipaslammen rannalla sekä Puukarin vanhusten palvelutalo. Matkailua palvelee mm. majoitusta ja ruokaa tarjoavat yritykset Välijoen Lomat ja Puukarin Pysäkki.


title: Puukari

text: Puukarin Pysäkin viereisellä Paalajanvaaralla on näköalapaikka ja vaaran rinteillä 5 km pitkä valaistu pururata/hiihtolatu. Puukarissa sijaitsee myös Kalliokosken koskinähtävyys Kokkojoessa, jonne on valtatieltä noin 1 km.


title: Varjomuratti

text: Varjomuratti ("Hedera helix") – käytetään myös nimityksiä muratti ja euroopanmuratti – on araliakasvien heimoon kuuluva puuvartinen, talvivihreä köynnös. Se kasvaa 1–20 metriä pitkäksi ja kiipeilee ilmajuurien avulla puihin ja kivipinnoille. Lehdet ovat ruodilliset, 3–5 liuskaiset, nahkeat ja kiiltävät. Varjomuratilla on tuoksuvat kellanvihreät kukat ja myrkylliset sinimustat marjat. Se kukkii syksyllä. Varjomurattiin on erikoistunut loiskasvilaji muratinnäive ("Orobanche hederae").


title: Varjomuratti

text: Varjomuratti kasvaa luonnonvaraisena Keski- ja Etelä-Euroopassa, Pohjois-Afrikassa ja Kaukasuksella. Pohjoisimmillaan sitä esiintyy Lounais-Norjassa Uudenmaan korkeudella.


title: Sevlievo

text: Sevlievo () on kaupunki Bulgarian keskiosissa Gabrovon alueella. Kaupungissa on noin 36 000 asukasta. Varhaisimmat merkit asutuksesta kaupungin alueella ovat neoliittiselta kaudelta peräisin olevat haudat.


title: Ford Capri

text: Ford Capri on Fordin vuosina 1968–1986 Euroopan markkinoille valmistama urheilullinen automalli. Sen innoittajana pidetään Pohjois-Amerikassa suuren suosion saaneita ”poniautoja”, erityisesti Ford Mustangia. Kolmena mallisukupolvena valmistettu Capri saavutti suuren suosion, ja se oli omassa luokassaan markkinajohtaja. Kilpailijana sillä oli Opel Manta. Moottorivaihtoehdot vaihtelivat vuosien aikana 1,3-litraisesta Kent-moottorista aina 3-litraiseen V6-moottoriin asti. Lisäksi Capria valmistettiin Etelä-Afrikassa V8-moottorisena Perana-erikoisversiona. Erilaisia Capri-versioita ja tällä nimellä markkinoituja autoja valmistettiin myös Pohjois-Amerikassa ja Australiassa eurooppalaisen Capri-mallin lisäksi.


title: Ford Capri

text: Ford Caprin valmistus loppui 19. joulukuuta 1986, jolloin kolmen eri version yhteinen valmistusmäärä oli 1 886 647 autoa. Näistä suosituin oli Mark 1 -malli, jota valmistettiin yli miljoona kappaletta. Ensimmäistä mallia myytiin Euroopan lisäksi myös Pohjois-Amerikkaan ja Australiaan. II- ja III-malleja myytiin pääasiassa Eurooppaan. Vuodesta 1984 lähtien autoa valmistettiin vain Englannin markkinoille oikealta ohjattavana versiona. Autoja valmistettiin Isossa-Britanniassa, Belgiassa ja Länsi-Saksassa. Vuodesta 1976 lähtien autoja valmistettiin yksinomaan Kölnin tehtaalla Länsi-Saksassa.


title: Pajukoski

text: Pajukoski on kylä Valtimolla, Pohjois-Karjalassa, noin kymmenen kilometriä kirkonkylästä lounaaseen. Kylässä on paljon autioituneita tiloja ja asukkaita noin 150.


title: Pajukoski

text: Pajukosken keskus sijaitsee Hiirenjoen varrella Valtimonjoen vesistöalueella. Kylän elinvoimaisimmat tilat ja viljelykset sijaitsevatkin alavilla mailla, Hiirenjoen ja Mustajärven rantamilla. Ne ovatkin lähes ainoita kylän niukoista vesistöistä. Pajukosken suurempaan osa-alueeseen kuuluu muun muassa Mustajärven sekä Savikankaan, Honkolan ja Rapulin asutukset. Etelässä sijaitsivat Loukun ja Matomäen jo autioituneet pienemmät yksittäiset vaara-asutukset. Pajukosken ja Valtimon alueeseen kuuluu myös osa Ylä-Keyrityn järveä. Pajukoskelta kulkee Loukun kautta niin sanottu Lotman tie Ylä-Keyrityn itäpuolitse etelään. Se yhtyy Nurmes–Rautavaara-tiehen ylitettyään syvän Lotman laakson. Pajukoskea ympäröivät alueet ovat tunnettua metsästys- ja marjastusmaastoa ja kirkonkylältä saakka on marjastusaikaan kuljettu alueelle mustikoita ja puolukoita keräämään.


title: Pajukoski

text: Mustajärvi kylän itäosassa on alueen vehmain asutusalue viljavine rantapeltoineen. Pellot ovat savisia ja entistä järvenpohjaa. Vesistönä Mustajärvi on oikeastaan vain Haapajärven lahti, jonka Liuhanniemi erottaa varsinaisesta Haapajärvestä.


title: Pajukoski

text: Pajukosken kylän läpi virtaava Hiirenjoki alkaa Rautavaaran puolelta Hiirenjärvestä ja laskee Haapajärven Mustajärveen. Se muodostaa monia koskia alapuolisine suvantoineen. Joki on ollut ennen tärkeä uittoväylä. Uiton vuoksi Hiirenjoki padottiin yläjuoksulla, Valtimon ja Rautavaaran rajalla, ja näin tammettuun jokeen tuli noin kaksi kilometriä pitkä lampilaajentuma: Viisisoppinen.


title: Pajukoski

text: Koivuvaaran näköalapaikka Mustajärven viereisellä vaaralla, noin viisi kilometriä Valtimon kirkonkylältä Pajukoskelle päin. Näköalapaikalle on 300 metrin kipuaminen jyrkkää vaaranrinnettä. Ylhäältä avautuu kylä- ja järvimaisema Valtimon suurimmalle järvelle, Haapajärvelle päin. Alhaalla näkyvän Mustajärven erottaa varsinaisesta Haapajärvestä Liuhanniemi, johon niemenkärkeen saatiin muun muassa ajettua ennen vanhaa Valtimolla kotieläimiä verottanut susi satimeen.


title: Pajukoski

text: Pajukosken mainittavin nähtävyys on Studio Korpinoita, taiteilija Maija Nikkisen erakkotaiteilijakoti. Taiteilija asettui asumaan entiseen koulurakennukseen kunnostaen ja muokaten sen perheensä asuinsijaksi. Taiteilijaa viehätti seudun villi ja antelias luonto vesistöineen ja vaaramaisemineen. Luonto onkin vaikuttanut voimakkaasti osaan hänen tuotantoaan. Toisaalta seudun rauha ja hiljaisuus ovat antaneet pohjan suurempiin projekteihin, kuten Jumalten Paratiisi ja Kalevala, josta vuosi vuodelta kehittyy näyttävä kokoelma 'Kalevainen Kansani' lasimaalauksina talon suuriin ikkunoihin.


title: Pajukoski

text: Ensimmäinen maininta asutuksesta on asiakirjoissa vuodelta 1690, Hiirenjoen Pajujärven talosta. Seuraavaksi mainitaan Lex Kallion avulla alueen tiloiksi itsenäistyneet Karhunpään ja Haapakylän lypsymökit. Niihin aikoihin myös Pajukosken monille vaaroille alkoi ilmestyä vaara-asutuksia. Pajukosken eteläpuolisilla vaaroilla, Loukun, Kaatiomäen ja Matomäen tienoilla, onkin parikymmentä entistä tilaa umpeutuvine viljelyksineen. Pajukosken muotoutuminen omaksi kyläkseen alkoi 1930-luvulla. Varsinainen väestönkasvu tapahtui sotien jälkeen, kun Pajukoskelle asutettiin rintamamiehiä ja myös siirtokarjalaisille perustettiin 11 tilaa. Kylällä on ollut parhaimmillaan kaksi kauppaa ja kaksi koulua (Pajukosken ja Kantolan koulut). Koulut on lakkautettu, mutta kesällä 2013 uuden kouluosan osti Tomaki Services Oy, thaimaalaisia marjanpoimijoita huolitseva yritys. Kylän pohjoispuolella 215 metriä korkealla Hepovaaralla on sijainnut jo purettu kolmiomittaustorni.


title: Paul Kossoff

text: Paul Kossoff (14. syyskuuta 1950 – 19. maaliskuuta 1976) oli rock-kitaristi, joka tuli tunnetuksi englantilaisen Free-yhtyeen jäsenenä.


title: Paul Kossoff

text: Kossoff syntyi Lontoossa näyttelijä David Kossoffin pojaksi. Hän aloitti vuonna 1966 blues rock -yhtyeessä Black Cat Bones, joka pääsi myös lämmittelemään Fleetwood Macia. Black Cat Bones soitti lisäksi yhdessä pianisti Champion Jack Dupreen kanssa.


title: Paul Kossoff

text: Huhtikuussa 1968 Paul Kossoff perusti Paul Rodgersin, Andy Fraserin ja Simon Kirken kanssa Freen. Yhtye hajosi "Heartbreakerin" julkaisun jälkeen 1973. Kossoff julkaisi sooloalbumin "Back Street Crawler" ja perusti samannimisen yhtyeen, joka julkaisi kaksi albumia.


title: Paul Kossoff

text: Kossoff esiintyi neljällä Ken Hensleyn demolla ja kolmella kappaleella John Martynin "Live At Leeds" -levyllä (1975). Jim Capaldin sooloalbumilla "Short Cut Draw Blood" on kaksi Kossoffin inspiroimaa laulua: "Seagull" ja "Boy With A Problem". Niistä jälkimmäisessä Kossoff itse soitti kitaraosuudet.


title: Paul Kossoff

text: Kossoff kärsi narkomaniasta ja terveyden heikkenemisestä. Hän kuoli keuhkoveritulppaan 25-vuotiaana vuonna 1976, lennolla Los Angelesista New Yorkiin.


title: Hermitoitu matriisi

text: Hermitoitu matriisi (myös "konjugaattitranspoosi", "adjungoitu matriisi" tai "adjungaatti", engl. "adjoint") on annetun matriisin kompleksikonjugaatin transpoosi. Toisin sanoen, jos matriisi formula_1 kuuluu renkaaseen formula_2 ja formula_3 on kompleksiluvun formula_4 kompleksikonjugaatti, niin formula_5:n hermitoitu matriisi on


title: Hermitoitu matriisi

text: Etenkin kvanttimekaniikassa on tavallista merkitä hermitoitua matriisia "tikarilla" ("dagger"): formula_7. Hermitointi voidaan myös periaatteessa kirjoittaa "auki" kompleksikonjugointina ja transponointina: formula_8. Näin toimitaan kuitenkin harvoin, sillä hermitoiduille matriiseille on niiden yleisyyden takia käytännöllistä käyttää omaa merkintää.


title: Hermitoitu matriisi

text: Hermitoitujen matriisien tärkeän erikoistapauksen muodostavat "hermiittiset" eli "itseadjungoidut matriisit" (engl. "self adjoint"). Ne ovat neliömatriiseja, joille


title: Hermitoitu matriisi

text: Jos formula_5 on reaalinen (eli kaikki sen alkiot ovat reaalilukuja), itseadjungoituvuus on sama kuin matriisin symmetrisyys. Itseadjungoidulla matriisilla on sovellusten kannalta tärkeitä ominaisuuksia:


title: Kalliojärvi

text: Kalliojärvi voi tarkoittaa seuraavia:


title: Alex Stepney

text: Alexander Cyril (Alex) Stepney (s. 18. syyskuuta 1942 Mitcham, Surrey, Englanti) on entinen englantilainen jalkapallomaalivahti, joka torjui Manchester Unitedin maalilla, kun joukkue voitti ensimmäisenä englantilaisena seurana Euroopan Cupin.


title: Alex Stepney

text: 539 ottelua ManUn maalilla torjunut Stepney edusti urallaan myös Chelseaa, josta siirtyi Unitediin 55 000 £ siirtokorvauksella. Debyyttinsä hän teki 17. syyskuuta 1966 Manchesterin derbyssa Manchester Citya vastaan. Vuonna 1978 Dallas Tornadoon siirtynyt Stepney pelasi uransa loppuun Yhdysvalloissa.


title: Psykohauva

text: Psykohauva on Syksy-yhtyeen toinen EP-muodossa julkaistu äänite. Levyllä olevan Metsurin kyynel -kappaleen video on valittu Tampereen kansainvälisten elokuvajuhlien kotimaiseen kilpailusarjaan 2007. Vuonna 2006 ilmestyneestä kappaleesta levyllä on uusintajulkaisu.


title: Rumo

text: Rumo on kylä ja osa-alue Valtimon pohjoisrajoilla Pohjois-Karjalassa. Kylä sijaitsee n. 18 km pohjoiseen Valtimon kirkonkylältä. Se on Vuoksen ja Valtimonjoen latvavesistön, Maanselältä alkavan Kokkojoen varsilla. Kylä on suurten asumattomien valtionmaiden tuntumassa. Nykyään kylällä on vajaa sata asukasta. Rumo-nimi merkitsee vanhassa suomen kielessä kumollaan olevaa venettä, joka on myös kylän vaakunassa.


title: Rumo

text:
Kylä on ollut kautta aikain pohjoiseen kulkevan tärkeän kulkureitin varrella. Reitti on kulkenut vesitse, polkuja, teitä ja rautateitä pitkin.
Parhaimpaan aikaan 1950-luvulla Rumossa on ollut asukkaita 400–500 henkeä. Siellä on ennen ollut mm. monia kämppäyhdyskuntia, kauppoja, monirakennuksinen asuntolakoulu sekä baari. Rautatie sai silloin myös Napero-sivuraiteen, jolle perustettiin suuri raakapuun käsittelykeskus. Kylässä on toiminnassa vielä Rumon maamiesseuran talo.


title: Vuonislahden rautatieasema

text: Vuonislahden rautatieasema () on rautatieliikennepaikka rataosalla Lieksan kaupungin Vuonislahdessa keskustasta etelään.


title: Vuonislahden rautatieasema

text: Vuonislahden rautatieasemalla pysähtyy neljä taajamajunavuoroa joka päivä: kaksi Joensuuhun ja kaksi Nurmekseen.


title: Vuonislahden rautatieasema

text: Asemarakennuksen on suunnitellut rautatiehallituksen arkkitehti Thure Hellström jugendin ja kansallisromantiikan tyyliin vuonna 1907. Asemalla on kuvattu Markku Pölösen elokuvaa "Koirankynnen leikkaaja" vuodelta 2004.


title: Vuonislahden rautatieasema

text: Kun rata Nurmekseen valmistui 1911, silloisessa Pielisjärven kunnassa oli kolme asemaa, Lieksa, Vuonislahti ja Kylänlahti. Vuonislahti oli viidennen luokan asema. Aseman läheiseltä venelaiturilta on ollut aika ajoin moottoriveneyhteys Kolille. Vuonna 1925 matka kesti 33 minuuttia


title: Normaali matriisi

text: Normaali matriisi on sellainen kompleksinen neliömatriisi formula_1, että sen hermitoidulle matriisille formula_2 pätee


title: Normaali matriisi

text: Selvästi kaikki unitaariset ja itseadjungoidut matriisit ovat normaaleja. Lisäksi voidaan osoittaa, että eli on olemassa jokin sellainen unitaarimatriisi formula_5 ja diagonaalimatriisi formula_6, että formula_7. LisäksiNormaali matriisi voidaan myös aina lausua muodossa formula_10, missä formula_5 on unitaarinen ja formula_12 on itseadjungoitu matriisi.


title: Andy Fraser

text: Andy Fraser (3. heinäkuuta 1952 Lontoo – 16. maaliskuuta 2015 Kalifornia, Yhdysvallat) oli englantilainen muusikko, joka toimi Freen lauluntekijänä ja basistina.


title: Andy Fraser

text: Fraser aloitti pianonsoiton viisivuotiaana, mutta vaihtoi instrumenttinsa myöhemmin kitaraan. Hän oli 15-vuotias, kun Free aloitti toimintansa alkuvuodesta 1968. Hänen yhtyetoverinsa olivat Paul Rodgers, Paul Kossoff ja Simon Kirke. Hän kirjoitti vuonna 1970 Rodgersin kanssa listaykkössinglen ”All Right Now”.


title: Andy Fraser

text: Fraser lähti Freestä vuonna 1972. Hän perusti Sharksin, jonka ensimmäinen albumi oli "First Water" vuonna 1973. Fraser jätti tämänkin yhtyeen ja perusti itsensä mukaan nimetyn Andy Fraser Bandin, joka julkaisi vuonna 1975 albumit "Andy Fraser Band" ja "In Your Eyes". Suunnitelmat perustaa yhtye Frankie Millerin kanssa eivät johtaneet mihinkään. Fraser siirtyi Kaliforniaan keskittyäkseen laulunkirjoittamiseen.


title: Andy Fraser

text: Fraser kirjoitti lauluja muun muassa Robert Palmerille, Joe Cockerille, Chaka Khanille, Rod Stewartille ja Paul Youngille. Vuonna 1984 ilmestyi sooloalbumi "Fine, Fine Line". Fraser jatkoi uraansa viimeisiin vuosiinsa asti.


title: Andy Fraser

text: Fraser oli avoimen homoseksuaalinen. Hän oli HIV-positiivinen ja kärsi Kaposin sarkooman.